PERANG BESAR UNTUK RUMAH SELESA

KISAH PUTRAJAYA DAN KHEMAH PERJUANGAN

Pada 21hb Jun 1999, Dr Mahathir, Perdana Menteri Malaysia keempat secara rasminya memulakan tugas di pejabat barunya di Putrajaya manakala pada 7 November 2000, Yang di-Pertuan Agong Sultan Salahuddin Abdul Aziz Shah mewakili Kerajaan Persekutuan dan Pemangku Raja Selangor, Raja Idris Shah mewakili kerajaan Selangor menandatangani surat perjanjian menjadikan Putrajaya sebagai Wilayah Persekutuan. Majlis pemeteraian perjanjian itu disaksikan oleh Perdana Menteri, Datuk Seri Dr Mahathir Mohamed mewakili Kerajaan Persekutuan dan Menteri Besar Selangor, Datuk Dr Mohd Khir Toyo untuk kerajaan Selangor.

Hari ini Putrajaya berdiri gilang gemilang dengan bangunannya yang unik dan mewah, jalanraya yang luas, tasik yang indah, jambatan yang mencuit hati, tiang lampu bergaya dan landskap yang mengkagumkan.

Tetapi sebelum ini semua, Putrajaya adalah tempat penginapan 4 generasi pekerja ladang dari empat ladang iaitu Ladang Prang besar, Ladang Sedgeley, Ladang Galloway dan Ladang Madingley. Setiap sudut Putrajaya mestinya dan pastinya mempunyai DNA, peluh, keringkat, darah, tulang, emosi dan pengalaman generasi pekerja ladang yang telah membanting diri dan kehidupan mereka. Pokok getah dan kemudian pokok kelapa sawit yang menjadikan Malaysia sebuah negara yang kaya di rantau ini menjadi saksi akan pengorbanan masyarakat pekerja ladang yang menjadi tulang belakang dan benteng ekonomi Negara sejak 1900an lagi.

**PECAH TANAH PUTRAJAYA**

Pada 10 September 1996, Datuk Seri Dr Mahathir Mohamad telah melakukan upacara pecah tanah bagi Precinct Kerajaan Putrajaya. Namun pada hari bersejarah ini, para pekerja ladang yang masih duduk di empat ladang ini diberi arahan keras untuk tidak datang 1kilometer dari tempat upacara bersejarah ini berlaku. Pihak polis Pasukan Polis Hutan telah ditempatkan berhampiran kawasan program untuk memastikan arahan ini diikuti. Fungsi PPH adalah satu pasukan simpanan khas bertujuan untuk menghadapi semua jenis ancaman dalam bentuk ketenteraman awam, aktiviti subversif, keganasan atau pemberontakan bersenjata yang berlaku dalam negara selain menyediakan bantuan kepada polis daerah untuk memelihara undang-undang dan ketenteraman awam.

Apa yang telah berlaku sebelum tarikh itu mungkin dapat menjawab soalan mengapa pekerja ladang yang telah hidup di kawasan ini untuk 4 generasi kini dikenakan sekatan untuk tidak datang berdekatan tempat acara pecah tanah yang sebelumnya merupakan sebahagian dari tempat mereka biasa berlalu.

Ini adalah kerana, untuk lebih 3 tahun, para pekerja ladang dari 4 ladang ini hidup dalam ketidakpastian dan kebingungan. Hidup mereka menjadi tidak menentu sejak 1993 apabila Pengurusan Golden Hope iaitu syarikat terbesar perladangan pada masa itu telah memberitahu para pekerja bahawa pihak kerajaan akan mengambil alih empat ladang itu dan memaklumkan para pekerja akan dipindahkan ke ladang-ladang lain bawah Golden Hope di kawasan berlainan. Para pekerja terkejut bahawa bukan sahaja mereka akan diusir dari penempatan sekarang malah kehidupan perit mereka di ladang kena diteruskan ke ladang lain pula yang bukan pilihan mereka. Mereka membantah tindakan ini dan menuntut untuk perumahan alternatif tetap.

Kami menyaksikan setiap satu insiden yang berlaku kerana pada masa itu kami adalah mahasiswa UKM dibawah Jawatankuasa Kebajikan Mahasiswa/I (JKMI) yang kemudiannya telah mewujudkan Pusat Pembangunan Masyarakat (CDC) yang menjadi antara teras utama organisasi Jaringan Rakyat Tertindas(JERIT) dan kemudiannya Parti Sosialis Malaysia (PSM).

Kami telah menjalankan pelbagai projek pendidikan dan sosial di empat ladang ini sejak 1990an dimana antara 4 hingga 11 November 1990 lagi, kami telah menjalankan Operasi Khidmat Masyarakat (OPKIM) di Ladang Sedgeley, KEMAS (Kem Bersama Masyarakat) di Ladang Madingley pada Oktober 1991, antara 5 hingga 19 April 1992-OPKIM di Ladang Prang Besar dan 8 hingga 15 November 1992 OPKIS (Operasi Khidmat Sosial) di Ladang Galloway. Sejak itu, kami akan sentiasa dan secara konsisten melawat ladang-ladang ini, edar majalah *Pattali,* membantu mereka yang dalam kesusahandan sentiasa mempunyai hubungan rapat dengan Kesatuan Sekerja NUPW tempatan dan belia-belia disana.

**NUPW DAN MIC**

Dua organisasi dominan pada masa itu di ladang adalah NUPW (Kesatuan Sekerja Perladangan) dan MIC. Mereka berdua saling bersaing tetapi anehnya hampir kesemua pemimpim tempatan dan ahlinya akan berada dalam dua kumpulan ini samada MIC atau NUPW. NUPW sering menuduh MIC dan MIC pula balas menuduh NUPW. Dalam isu di sini, MIC berpendapat NUPW tidak boleh pakai dan gagal menjalankan tanggungjawab sebagai satu Kesatuan Sekerja yang berkesan dan mereka terpaksa ambil alih tugas ini manakala NUPW pula berpendapat MIC yang telah sabotaj dan ambil alih peranan mereka. Pertelingkahan ini menimbulkan masalah kerana setiap masalah boleh dinuding jari kepada pihak yang lain. Namun pemimpin tempatan NUPW dan MIC biasanya orang yang sama dan mempunyai hubungan yang rapat.

Kami pada masa itu mempunyai hubungan rapat dengan pemimpin Kesatuan NUPW tempatan seperti dengan Sadayan dan Ramankutty di Ladang Prang Besar; Gopal, Sivasamy dan Kuppusamy dari Ladang Sedgeley; Arumugam dari ladang Madingley dan Avadiammah dari Ladang Galloway.

Dari segi parti politik pula, jumlah cawangan yang aktif di ladang ini berlambak dimana dari anggaran kami ada 10 cawangan MIC dan 2 cawangan IPF.

Pada awal May 1994, Wakil MIC telah membuat sebuah kaji selidik dengan pekerja ladang menanyakan jenis rumah yang dikehendaki dan harga rumah yang mereka mampu beli. Harga rumah yang mereka war-warkan pada masa itu pula adalah tiga jenis iaitu yang berharga RM 25 000, RM 35 000 dan RM 50 000. Pekerja ladang pula mahukan rumah teres dan ada sekali apabila ditanya kepada pemimpim MIC, jenis rumah yang akan dibina maka mereka dirujuk kepada rumah teres 2 tingkat yang dibina di West Country Timur.

NUPW pula dalam satu kenyataan pada 13-5-1995, mengatakan bahawa mereka akan berunding satu gantirugi yang sewajarnya untuk pekerja ladang.

Maka umum diketahui selepas itu adalah NUPW akan runding mengenai isu pampasan manakala isu perumahan akan dikendalikan oleh MIC. Namun tidak ada sesiapa yang tahu jenis rumah apa yang akan dibina, lokasi mana ia akan dibina dan untuk harga apa?

Pihak majikan perladangan pula langsung tidak kisah tentang isu perumahan kerana sudah terlepas dari tanggungjawab mereka kerana ladang diambil alih oleh kerajaan. Maka mereka pun mengabaikan tanggungjawab kebajikan mereka.

**GOLDEN HOPE UNTUNG BESAR, PEKERJA MASALAH BESAR?**

Ada dua pihak yang terjejas kerana projek PUTRAJAYA ini – satu adalah tuah tanah kapitalis-kapitalis Ladang seperti Golden Hope yang menjadi pemilik Ladang Prang Besar dan Galloway, Taiko Plantation, KLK pemilik yang memiliki Ladang Sedgeley dan Ladang Madingley dimiliki Madingley Estates (1957) Sdn. Bhd.

Golongan kedua terbesar adalah masyarakat pekerja ladang dengan para keluarga mereka. Dari segi jumlah individu, merekalah jumlah terbesar dalam ribuan. Dari segi pemilikan harta, mereka memiliki 0 % tanah. Mungkin yang ada adalah kubur-kubur yang juga bukan harta dimiliki mereka.

Kerajaan telah menggunakan Akta Pengambilan Tanah untuk membeli tanah-tanah ladang ini. Yang anehnya, syarikat-syarikat ladang ini sudah mengetahui perancangan ini lebih awal. Ini bukan satu misteri, Syarikat Golden Hope adalah milik PNB iaitu adalah syarikat awam dan para pengarahnya semua adalah kroni-kroni UMNO. Maka syarikat-syarikat ini apabila mengetahui ladang mereka akan diambil alih tidak memberhentikan operasi malah mereka mula membuat penanaman semula pokok pada masa ladang di ambang penutupan. Pekerja pada masa itu memang keliru kerana mereka dengar khabar ladang hendak ditutup tetapi ada pula proses penanaman semula dilakukan. Memang syarikat-syarikat ini bukan bodoh, mereka mengetahui bahawa mereka boleh memperolehi lebih keuntungan dengan cara menuntut ganti rugi tinggi untuk anak pokok baru berbanding dengan tua dan maka mereka dengan amat bijak membuat penanaman semula yang merugikan ini untuk keuntungan mereka.

Pengarah Kumpulan Golden Hope pada masa itu Wahab Maskan berkata Kerajaan telah membeli 4,600 hektar di bawah Section 4, Akta Pengambilan Tanah dimana keseluruhan proses pengambilan tanah telah selesai pada 16 Disember 1993. Harga yang ditawarkan adalah RM100 ribu setiap hektar. Golden Hope Plantation mendapat RM450 juta sebagai pampasan daripada kerajaan untuk mengambil tanah seluas 1,858.4 ha.

Akhbar SUN pada 15-6-1995 melaporkan kenyataan Raja Datuk Ariffin Raja Sulaiman, Timbalan Menteri di Jabatan Perdana Menteri (JPM) bahawa sejumlah RM 8.5 billion dibelanjakan untuk pembangunan Putrajaya dimana sejumlah 334 pemilik tanah telah diberi pampasan sejumlah RM695 juta.

Mahathir pula pada bulan Ogos tahun yang sama mengatakan Projek Putrajaya akan melibatkan kos sebanyak RM20.9 billion. Pada masa syarikat-syarikat perladangan diberi pampasan tinggi, para pekerja ladang pula yang masih belum dihentikan kerja terus dimaklumkan bahawa akan dibayar pampasan tetapi pihak syarikat enggan membayar satu sen pun lebih daripada apa yang minima yang mereka perlu bayar dalam undang-undang. Faedah berhenti kerja yang diperolehi pun, secara purata adalah lebih kurang RM 4 000 sahaja.

Pada awal Julai 1994, setelah lebih banyak tekanan maka para pekerja ladang ditawarkan ganti rugi untuk penoreh getah dan pemotong buah sebanyak RM 8 000, pekerja kilang RM 1 000 dan pekerja-pekerja lain diberi RM 6 000 seorang.

Para pekerja membantah ganti rugi yang ditawarkan kerana terlalu rendah, maka pada 15 September 1994, jumlah ini telah ditingkatkan semula iaitu untuk penoreh getah diberi RM 10 000 - RM 15 000, pekerja kilang dan pemotong buah diberi RM 12 000 – 15 000 dan pekerja lain antara RM 6 000 – 8 000. Namun jumlah ini juga memang tidak cukup untuk mereka membeli sekurang-kurangnya sebuah rumah kos rendah di mana harga pada masa itu adalah RM 35 000. Setelah empat generasi bekerja macam lembu dengan mendapat gaji rendah dan murah, penindasan dan akhirnya apabila mereka dihalau keluar kerana pembangunan, sekurang-kurangnya pampasan yang mereka perolehi sepatutnya cukup sekadar mendapat sebuah rumah percuma untuk mereka terus menyara hidup baru. Ramai di antara mereka juga sebagai pekerja ladang juga susah untuk mendapat pekerjaan baru dalam sektor lain dan juga kerana usia mereka yang sudah lanjut.

Anggaran jumlah pekerja pada masa itu adalah Ladang Sedgeley 51 keluarga, seramai 410 orang penduduk, Ladang Prang Besar 320 keluarga - 1950 orang, Ladang Galloway 62 keluarga, 385 orang dan Ladang Madingley 37 keluarga -240 orang. Ladang Prang Besar pada masa itu adalah antara ladang kedua terbesar di Negara. Maka perpindahan ini melibatkan hampir 3,000 penduduk dan 470 keluarga iaitu satu jumlah yang agak ketara.

Pada 19/9/1994, satu kenyataan yang keluar dalam akhbar The Star memetik Menteri Besar Selangor ~~Muhammad~~ Muhammad Taib berkata pampasan rumah atau tanah boleh diberikan kepada kepada pekerja ladang. Beliau mengatakan 3 syarikat iaitu Shah Alam Properties, Selangor Economic Development Corperation(PKNS), Consortium Sepang akan terlibat dalam membantu kerajaan untuk memberikan pampasan kepada penduduk

Ekoran dari kenyataan akhbar itu, satu kenyataan akhbar telah dikeluarkan pada 26 September 1994 ditandatangani oleh 4 pemimpim Kesatuan Sekerja iaitu Sadayan (Prang Besar), Arumugam (Madingley), Kuppusamy (Sedgeley) dan Avadiammah (Galloway) atas nama Jawatankuasa Bersama dimana mereka menuntut dua tuntutan iaitu sebuah rumah kos rendah percuma dan pampasan wang.

**PEKERJA DIBERI NOTIS**

Dalam keadaan yang tidak menentu, akhirnya apa yang dijangka dan tidak dapat dielakkan akhirnya tiba juga. Pekerja-pekerja ladang mula diberikan notis berhenti kerja. Ladang pertama yang mendapat notis adalah Ladang Prang Besar pada 14/11/1994 dan dikuti oleh Ladang Galloway pada 27/2/1995, Ladang Madingley pada 1/4/1995 dan Ladang Sedgeley pada 13 Jun 1995.

Kesemua Ladang ini kecuali Ladang Sedgeley diberikan notis 8 minggu atau dua bulan. Ladang Madingley diberikan masa sehingga 31-5-1995 untuk keluar dari ladang.

Saya masih ingat apabila notis awalan diberikan di Ladang Sedgeley pada 7-3-1994. Notis itu tidak memberikan sebarang tarikh berkuatkuasa, ia hanya berkata bahawa ladang ini dalam proses diambil alih melalui Akta Pengambilan Tanah dan pihak syarikat memberikan notis awalan.

Setelah berbincang dengan pemimpim NUPW tempatan Sivasamy dan Guna, kami mengambil keputusan untuk membantah notis ini kerana tidak lengkap dan tidak ada tarikh penamatan kerja dan saya memberitahu esok mungkin mereka akan memberikan anda notis 24 jam, dan mengatakan sebelum ini sudah memberi notis dengan cukup tempoh. Perkara yang lebih mencemaskan adalah ada satu ruang diakhir notis dimana pekerja mengakui terima notis dan terma-terma dalam notis dimana ada ruang untuk tandatangan mereka. Pada hari itu, majikan ladang Sedgeley menyediakan notis bersama dengan gaji mereka. Racun di satu tangan, madu di tangan lain. Maka atas nasihat kami, pekerja pun enggan menerima notis ini kerana masih belum setuju dengan terma-terma.

Ini mendapat reaksi marah dari pihak Pengurus Ladang iaitu pada masa itu Foo Chee Seng yang tak biasa dengan pekerja yang engkar. Mereka mula menggertak pekerja dengan pelbagai tohmahan. Encik Rajasegaram IRO Taiko pula telepon dan ugut bahawa jika pekerja tak terima notis, maka ia akan buang notis hadapan rumah mereka atau lekat di pintu rumah mereka. Yang lebih sedih ialah pihak NUPW Selangor turut panggil mereka dan suruh pekerja untuk tidak degil dan ambil sahaja notis. Para pemimpin tempatan begitu tertekan kerana diserang oleh majikan dan Union mereka sendiri. Maka kita ambil satu lagi keputusan iaitu, kita memberikan majikan satu surat bagi pihak kita untuk ditandatangani oleh majikan dan sebagai balasan, kita akan terima notis dan tandatangan notis majikan.

Maka saya kemudian menyediakan satu lagi surat dimana kita berkata bahawa kami menerima notis ini dengan syarat ada isu-isu seperti isu pampasan dan perumahan alternatif yang masih belum dipersetujui lagi. Majikan Ladang Sedgeley panik dengan surat kami dan tidak mahu tandatangan. Beliau memanggil IRO beliau sekali lagi, Rajasegara iaitu seorang yang garang. IRO Majikan kemudian ugut pekerja dan juga ugut NUPW dengan kata-kata kesat dalam Bahasa Tamil. Mugkin beliau tiada pengalaman berdepan dengan pekerja yang menuntut majikan tandatangan dulu. Pada masa itu, pegawai NUPW Selangor Thamasegaran pula panggil dan ugut pekerja Ladang Sedgeley untuk ambil notis dan jangan buat apa-apa hal lagi. Maka Union bersama majikan ugut pekerja. Ini amat mendukacitakan. Harapkan pagar, pagar makan padi. Pekerja akhirnya akur dan mereka begitu malu untuk berdepan dengan saya dan memberikan pelbagai alasan mengapa mereka terpaksa tandantangani notis tersebut. Saya juga faham majikan memberikan notis bersama gaji; ~~madu dan racun diberikan bersama~~. Jika tak terima notis, ertinya gaji untuk bulan itu tak dapat.

Beberapa bulan selepas itu, apa yang saya fikirkan menjadi benar apabila mereka diberikan satu lagi notis 24 jam. NUPW bawa kes ke mahkamah untuk pampasan duit notis dan sebagainya tetapi NUPW kalah kerana mahkamah merujuk kepada notis awalannya yang diberikan oleh Taiko Plantation. Itulah sebabnya saya suruh mereka tidak tandatangan notis awal tetapi apakan daya apabila union pekerja sendiri yang lemah dan takut pada majikan.

**KETIDAKPASTIAN DAN BROKER POLITIK**

Pekerja ladang-ladang tersebut menolak sebarang usaha untuk memindahkan mereka ke ladang baru. Mereka mengetahui ini adalah peluang terbaik untuk mendesak bagi memiliki sebuah rumah. Pada ketika ini, ramai pihak yang terlibat dan ramai daripada mereka bermotifkan mengambil kesempatan. Walaupun kami cuba menasihatkan pekerja untuk berhati-hati tetapi pengaruh MIC memang dominan pada masa itu.

Kemudian wujud satu lagi senario di mana pengurusan ladang sudah keluar dan tanah ladang ini dipajak kepada RISDA dimana mereka berniat dalam masa yang singkat itu untuk memeras pekerja. Seorang Kontrakter bernama Chan yang berlagak seperti Pengurus Risda berkata kepada pekerja dengan sungguh angkuh bahawa dia bukan Pegawai kebajikan dan tidak suka orang malas. Dia meminta pekerja bekerja dibawahnya atau kena keluar dari rumah. Saya yang berada di Dewan Sedgeley pada hari itu, mencabar Kontrakter yang kurang ajar ini. Kami beritahu bahawa kami akan buat keputusan dan kami bukan hamba beliau untuk diperbuat apa yang dia suka. Namun RISDA meneruskan kerja perladangan. Kawasan bekerja sudah berkurang dan gaji mereka terus dibayar oleh RISDA.

Pelbagai parti politik melihat ini sebagai peluang baik untuk buat duit maka segalanya menjadi perniagaan daripada usaha memindahkan penduduk kepada usaha mengalihkan kubur-kubur tradisi yang ada disana.

ADUN Dengkil M.Sellathevan berkatadi satu mesyuarat yang telah diadakan pada 14 Mac 1995, diantara pihak Unit Perancang Ekonomi -EPU, Majlis Daerah Sepang dan pengurus ladang untuk membincangkan tapak yang sesuai untuk pemindahan 845 keluarga (Prang Besar- 420, Sedgeley- 180, Madingley - 75 dan Galloway- 170). Angka ini jauh berbeza dengan angkan awalan dan disini kita dapat melihat bagaimana nama-nama baru yang mungkin bukan pekerja ladang dimasukkan.

Beliau turut berkata pekerja- pekerja dari 4 buah ladang akan dipindahkan ke 20 ekar tanah ladang yang diperuntukkan. Satu kenyataan dalam akhbar NST pada 28/3/1995 mengatakan kawasan pemindahan difahamkan berhampiran Kampung Datuk Abu Bakar Baginda di Ladang Sedgeley. Berita ini sedikit mengembirakan kerana ia masih dekat dengan tempat mereka sekarang. Namun para pekerja ladang tidak dipindahkan kesana.

Pada tahun 1997, YB Shariff Jajang yang merupakan ADUN Dengkil pada masa itu, telah membuat suatu jamuan Hari Raya dan telah menjemput semua wakil-wakil MIC untuk turut serta di dalam jamuan berkenaan. Di dalam jamuan berkenaan beliau memberitahu bahawa beliau mempunyai tanah di kawasan Limau Manis, Dengkil dan akan membina rumah teres untuk semua penduduk empat ladang. Beliau juga memberikan borang kepada wakil ketua MIC ladang yang hadir dimana borang ini mengandungi butiran-butiran berkenaan 2 jenis rumah teres yang mempunyai 2 harga yang berbeza iaitu rumah kos rendah dan sederhana. Wakil MIC yang hadir pada masa itu adalah dari Galloway –Veeraselvam, Krishna Singh dan Govindaraju,; Dari Prang Besar, Raman Kutty; Dari Medingley Arumugam dan Segdeley- Muniandy, Nagur Samy dan Nagesh. Janji ini pun tidak ditunaikan. (brought from below)

Pada 1/5/1995 , Ladang terbesar antara empat ladang iaitu Prang Besar dan Galloway dibawah Golden Hope telah menyerahkan tanah kepada kerajaan dan dua bulan selepas itu, kerja-kerja pembinaan sudahpun bermula di tapak ladang. Begitu cepat.

Pekerja ladang menjadi semakin tertekan kerana perumahan mereka masih belum diketahui. Segala usaha yang dibuat akan mencapai jalan buntu kerana campurtangan parti-parti politik pada masa itu. Pada masa itu, Ladang Prang Besar dan Ladang Galloway dikawal rapi oleh MIC dan kami hanya mempunyai sedikit ruang sahaja untuk mencelah manakala Ladang Madingley pula dibawah kawalan tegar NUPW dimana Arumugam- Setiausaha NUPW adalah seorang hardcore Union maka hanya Ladang Sedgeley sahaja kami mempunyai sedikit ruang untuk mengorganisasi.

Saya masih ingat bagaimana saya telah menyediakan satu surat bagi pihak pekerja ladang Sedgeley untuk diserahkan kepada YAB Menteri Besar Muhammad Taib dimana surat tersebut meminta perumahan teres dan pampasan yang adil diberikan. Ia juga sebagai satu respon kepada kenyataan MB bertarikh September 19, 1994 yang menyatakan akan memastikan mereka diberikan perumahan alternatif dan pampasan yang adil.

Para pekerja Ladang Sedgeley pun sudah menandatangani surat tersebut dan kami bercadang menyerahkan surat tetapi usaha ini kecundang begitu sahaja apabila Sivasamy yang pada masa itu Setiausaha NUPW telah memberikan surat ini kepada Encik Muniandy MIC dan beliau berkata bahawa beliau akan ambil surat dan serah secara peribadi kepada MB. Sehingga hari ini, kami tidak tahu sama ada surat itu diserah tetapi yang pasti suara rakyat ladang telah dipinggirkan dengan campurtangan broker-broker politik yang memainkan peranan menghalang suara pekerja ladang sampai ke atas dan menjadi zon penampang antara pekerja biasa dengan kerajaan pada masa itu.

**JALAN DIPESONG**

Pada 26/8/1995, tiba-tiba NUPW yang pasif mengambil langkah terkejut untuk protes di Pejabat PNB. Protes ini melibatkan pekerja dari 3 ladang dibawah Golden Hope iaitu Prang Besar. Galloway dan Sungai Mahang di Negeri Sembilan. Dua ladang lain Sedgeley dan Madingley tidak dijemput dan mereka melahirkan rasa kesal dengan pihak NUPW yang tidak melibatkan mereka. Saya mengatakan langkah terkejut kerana NUPW bukanlah satu Union yang radikal pada masa itu dan jarang mereka keluar untuk protes. Saya telah dimaklumkan oleh Sdr Rajan, daripada Tholilaliyin Tholar, sebuah NGO yang bekerja dengan pekerja ladang di kawasan Ladang Kerling dekat Kuala Kubu Bharu. Beliau memberitahu NUPW meminta bantuannya dan dia pula memaklumkan kepada saya kerana mengetahui kami memang bekerja dekat dengan kawasan ini. Namun demikan kami tidak dimaklumkan oleh pekerja Prang Besar pada ketika itu; Apabila saya bertanya mengenai protes ini kepada NUPW Ldg Sedgeley dan Madingley, mereka langsung tidak mengetahuinya.

Arumugam, Setiausaha dari Ladang Madingley merungut kerana beliau berkata pada hari itu memang ada program di Ladang Prang Besar dan tindakan ini hanyalah untuk memesongkan para pekerja ke Kuala Lumpur supaya tidak ganggu program di Prang Besar.

Maka adakah ini satu perancangan teratur untuk memesongkan pekerja? Daripada protes di Prang Besar membuat tuntutan kepada Kerajaan, NUPW telah berjaya membawa pekerja ke Kuala Lumpur untuk menuntut kepada majikan ladang. Satu taktik pemesongan.

Pada hari itu , saya menunggu bersama Selvam dekat bangunan PNB, masa itu saya melihat Setiausaha Sankaran dan Navamukadan di sana tetapi beliau berkata kepada saya beliau tidak dapat beraksi secara terbuka dan berterima kasih kerana kami sedia membantu. Kepimpinan Union Kebangsaan tidak mahu muka mereka ternampak! Mereka seperti dengan selesa nak sub-kontrak protes ini kepada kami memandangkan ada kehadiran polis dan sebagainya.

Saya kemudian telah mendapat panggilan daripada Ramadass yang berkata bas mereka telah disekat oleh polis dan dibawa ke Stadium Merdeka. Apabila ditanya, polis beri alasan ada orang buang sampah daripada bas dan itulah sebabnya, polis arahkan bas itu ke kawasan parkir Stadium Merdeka.

Saya sungguh marah dan mula memarahi OCPD pada masa itu Tuan Zainal dari Dang Wangi. Beliau pun siap sedia dengan FRU. Pada masa itu sebahagian bas sudah sampai ke PNB manakala dua buah bas disekat di stadium. Thamasekar yang berada di tempat itu kelihatan begitu tertekan kerana beliau langsung tidak mempunyai pengalaman berdepan dengan pihak polis. Saya dan Selvam bercakap dengan OCPD dimana kami berkata para pekerja mempunyai hak untuk hantar memorandum dan ini tiada kaitan pun dengan isu perhimpunan haram. OCPD berkata kami melanggar akta dan tiada permit dan sebagainya. Saya pula bercakap, jika dia tidak mahu membenarkan bas itu dibawa ke PNB, maka kami akan bawa bas balik dan protes di kawasan Prang Besar dimana kami dimaklumkan PM dan MB Selangor akan hadir. Ini adalah kata-kata magik kerana selepas itu, polis pula mula bertolak ansur. Maka terbukti memang niat polis untuk menghalang pekerja berada di kawasan Putrajaya pada masa itu dan cara terbaik adalah untuk memesongkan jalan dan bawa mereka ke KL.

Akhirnya OCPD mengarahkan bas itu dibawa ke PNB dan maka dua bas pun sampai ke PNB dengan iringan (escort) bunyi siren. Setelah bas itu sampai, maka upacara serah memorandum diadakan dengan cepat dan terburu-buru. Pada masa itu Sankaran sudah pun balik dan hanya ada Thamasekaran dan beliau ingin menghabiskan acara ini dengan cepat dan balik.

Pegawai Golden Hope sudah bersedia lama untuk terima memorandum dan Thama segera hantar memo dan beritahu mereka untuk menelitinya. Itu sahaja acara pada hari itu dimana ia diadakan untuk memesongkan satu konfrontasi di Putrajaya/Prang Besar.

Thamasegar dalam kenyataan beliau dengan akhbar pada hari itu memberitahu bahawa Golden Hope telah memberhentikan kerja dari 3 ladang- Prang Besar- 296, Galloway- 150 dan Sungai Mahang. Beliau berkata seorang pekerja yang bekerja untuk 20 tahun, hanya mendapat pampasan lebihkurang RM 4,000 dan beliau menuntut pekerja dibayar ex gratia sebanyak RM 500 bagi setiap tahun bekerja. Beliau juga merujuk kepada Ladang Madingley iaitu sebuah syarikat ladang yang jauh lebih kecil berbanding dengan Golden Hope dimana mereka dapat membayar pampasan RM 300 setahun perkhidmatan.

Pada 5/7/1996-, Pihak kerajaan mula membersihkan kawasan ladang dan mulakan kerja-kerja pembangunan. Ini memberikan tekanan secara langsung kepada pekerja kerana isu habuk, jalan teruk dan sebagainya.

**UPACARA PECAH TANAH - DARURAT UNTUK PEKERJA**

Saya kembali ke permulaan cerita iaitu 10 September 1996. Bagaimana pekerja ladang disekat berjumpa dengan Dr Mahathir, Perdana Menteri ketika itu.

Pada masa itu, ada berita YAB Perdana Menteri akan datang ke Prang Besar untuk melakukan upacara pecah tanah bagi Precinct Kerajaan Putrajaya. Maka kami melihat ini sebagai masa terbaik untuk mengutarakan isu ini kepada YAB Perdana Menteri. Maka saya dan kawan-kawan mengadakan mesyuarat dengan pemimpim semua pekerja ladang dari empat buah ladang itu dan mencadangkan pada hari itu, kita pergi secara beramai-ramai dan menyerahkan satu memorandum kepada Perdana Menteri. Pada masa mengambil keputusan, mereka semua setuju dengan ide ini yang dilihat sebagai satu ide yang bagus.

Pihak polis dapat meghidu perancangan kami dan beberapa hari sebelum lawatan PM, saya dimaklumkan bahawa Ketua Polis Daerah Kajang telah melawat kepimpinan NUPW ladang dan mengarahkan mereka tidak menghantar sebarang memorandum atau membuat sebarang aksi. Apabila pemimpim pekerja menjelaskan kami tidak akan protes tetapi sekadar memberikan memorandum untuk meluahkan isi hati kami, maka polis berkata jika nak hantar, beliau minta diserahkan kepadanya dan beliau akan serahkan kepada PM. Beliau juga mengugut pekerja untuk tidak datang dekat dengan kawasan upacara ini. Para pekerja ditegah berada satu kilometre daripada kawasan upcara pecah tanah.

Apabila saya mengetahui ini, saya berasa cukup marah. Putrajaya nak rampas tanah mereka dan kini mereka pula dihalau dari berada di tanah yang mereka sudah berada untuk beberapa generasi. Para pemimpin kesatuan mula goyang untuk teruskan rancangan ini. Saya telah menalipon kepada OCPD Kajang pada masa itu dan bertanya apakah hak dia untuk menghalang para pekerja berjumpa dengan PM. Saya bertanya adalah PM yang tidak mahu melihat rakyat atau polis yang menghalang? OCPD terpegun dan cuba menafikan dia menghalang pekerja tetapi bercakap pasal soal ketenteraman awam yang menjadi tugas beliau untuk pastikan. Saya juga mengingatkan OCPD bahawa tugas polis adalah menjaga ketenteraman awam dan bukan menjadi pihak penghubung atau posmen antara para pekerja dengan Perdana Menteri mereka. Saya juga memberitahu bahawa kami hanya hendak serah memorandum dan tidak akan menghalang program itu. Namun demikian program tersebut tidak dapat dijalankan kerana pemimpim pekerja pada masa itu mungkin mendengar cakap ~~NUPW dan~~ ketua MIC lebih daripada kami. Mungkin mereka merasakan kami hanyalah pelajar sahaja dan tidak tahu menangani isu ini. Kami berasa cukup kecewa kerana rakyat diperbodohkan dan dihalang dan mereka terlepas satu peluang terbaik untuk berjumpa dengan PM dan mengutarakan isu ini secara besar-besaran. Ini merupakan peluang keemasan yang hilang begitu sahaja.

**TEKANAN UNTUK PINDAHKAN PENDUDUK**

Ketiadaan barisan pekerja yang kuat dan hampir kesemua pemimpim NUPW adalah dipengaruhi oleh parti politik pada masa itu terutamanya MIC dan ketiadaan tekanan yang kuat dari NUPW menyebabkan perjuangan pekerja ini sungguh sukar. Di sudut lain pula, Kapitalis Ladang sudah ambil pampasan mereka dan tidak banyak mengisah tentang para pekerja ladang manakala Kerajaan Persekutuan pula dengan cepat hendak melaksanakan projek Putrajaya iaitu satu projek impian PM Mahathir pada masa itu

Tekanan semakin membina untuk menhalau para pekerja keluar daripada ladang ini. Pada akhir-akhir tahun 1996, S.Rajagopal - Pengerusi Unit Perumahan Ladang Estate Negeri dan Hal Ehwal Pengguna berkata penduduk akan dipindahkan ke rumah panjang sementera menunggu rumah kos rendah dibina. Sivalinggam (ADUN Ijok) pulacadangkan, kerajaan untuk uruskan pinjaman khas untuk bekas pekerja 4 ladang yang mempunyai pendapatan rendah untuk membeli rumah kos rendah.

Pada 9 oktober 1997, Putrajaya telah dilancarkan oleh Tun Dr. Mahathir dengan keluasan 4581ha di mana ia akan menempatkan 76 000 staf dengan jumlah penduduk 300 000 orang dimana 67 000 rumah akan dibina dan daripada jumlah itu, 10 000 adalah rumah kos rendah. Maka adakah pekerja ladang akan ditempatkan di rumah kos rendah yang akan dibina di Putrajaya tersebut? Jawapannya adalah tidak kerana ada satu kenyatan yang dikeluarkan di mana mereka tidak mahu meletakkan rumah pangsa kos rendah di Putrajaya kerana akan mencemarkan permandangan indah bandar tersebut.

Maka limbo pekerja dari 4 ladang ini berterusan. Exco Selangor K.Sivalinggam pula berkata Kerajaan Selangor akan menubuhkan satu jawatankuasa khas untuk menyelesaikan masalah pekerja di estet. Dalam kerisauan ini, para penduduk telah menyambut Dato Sri S.Samy Vellu – Presiden MIC ke Ladang Prang Besar. Mereka juga telah menempah satu kalung bunga (maalai) khas dari India berjenama *Malai MGR* yang berharga lebih seribu ringgit. Kalung bunga ini dibawa dengan kapal terbang. Apabila saya menegur beberapa pemimpim pekerja pada masa itu, mengapa mereka membelanjakan begitu banyak duit, mereka berkata untuk tangkap ikan besar, kena beri umpan ikan kecil. Namun YB Datuk S.Samy Vellu dalam perjumpaan itu berkata, semua urusan perumahan akan dikendalikan oleh kerajaan negeri dan beliau sebagai Menteri Persekutuan tidak mempunyai kata putus dalam hal ini. Maka nampaknya ikan kecil tak boleh tangkap ikan besar.

Pada awal tahun 1998, keadaan ladang menjadi amat teruk dan tidak terjaga. Jalan masuk ladang menjadi teruk. Kadang-kadang bekalan air dan elektrik dihentikan. Setelah itu para pekerja pula diminta membayar duit elektrik kerana mereka sekarang bukan lagi pekerja ladang. Keadaan banjir lumpur, hakisan dan lain-lain menyebabkan kehidupan mereka terutamanya di Ladang Prang Besar amat tercabar.

Dalam keadaan ini, seorang pegawai dari pejabat kerajaan telah datang melawat ladang dan menyatakan bahawa pekerja ladang boleh tinggal di rumah ladang sehingga kerajaan membina rumah alternatif. Namun apakah jenis rumah yang mereka akan dipindahkan masih menjadi misteri.

Sehingga saat itu, pihak-pihak berkenaan masih merahsiakan maklumat bahwa mereka akan dihantar ke rumah flat. Apabila ada orang yang telah melihat papan tanda di Taman Permata bahawa penempatan tersebut adalah bagi pekerja ladang, maka pemimpim MIC dan NUPW pada masa itu menafikan.

Pada 7-4-1998. Pengundian untuk rumah flats dijalankan. Ramai pekerja kecewa bahawa mereka akan diberikan rumah flat. Namun mereka diberitahu bahawa itu hanyalah penempatan sementera. Perumahan Flat telah dibina di kawasan Dengkil. Ini bererti mereka akan jauh dari penempatan sekarang dan ini akan memberi impak kepada semua persekolahan dan pekerjaan. Pengundian dibuat oleh pihak MIC dan NUPW tetapi yang anehnya semua pemimpim MIC dan NUPW mendapat tingkat bawah. Cara pengundian dibuat adalah para penduduk diberitahu bahawa mereka akan undi untuk tingkat dua keatas manakala tingkat bawah dikatakan dikhaskan kepada orang tua dan OKU. Namun setelah semua undi habis diambil, baru diketahui pemimpim MIC dan NUPW juga telah diberikan tingkat bawah.

Pada pertengahan bulan April 1998, rumah-rumah kosong mula dirobohkan dan sekaligus memberikan tekanan kepada para penduduk untuk berpindah. Para pekerja mula membantah. Maka kerajaan telah membawa pasukan polis hutan yang berseragam seperti askar untuk mengugut pekerja pindah ke rumah yang menanti mereka iaitu rumah flats.

**PEKERJA PINDAH KE FLAT**

Pilihanraya 1999 berlaku pada 29 November 1999 dan menjelang PRU ini, pemberian kunci rumah menjadi satu program dimana Menteri Besar Abu Hassan menyerahkan kunci rumah. Penduduk kecewa mendapat rumah flat tetapi sekali lagi diberitahu itu hanya sementera.

Datuk S.Samy Vellu dan Menteri Sumber Manusia Datuk Lim Ah Lek juga datang untuk memberikan pampasan pekerjaan. Dato Samy Vellu juga umumkan bahawa harga rumah ditetapkan pada harga RM 20 000. Beliau berkata harga sebenar rumah adalah RM 35 000, maka para pekerja diberi diskaun sebanyak RM 15 000. Selain itu apabila orang ungkit tentang rumah flat, beliau berkata rumah flat ini amat cantik dan berkata beliau berjaya selamatkan penduduk dari dimasukkan ke rumah panjang papan.

Namun pihak MIC mengatakan kepada mereka disebabkan Perdana Menteri mahu membuat pembangunan di tanah ladang maka mereka terpaksa dipindahkan ke flat dan ini hanyalah perumahan sementara.  
  
Pada 30hb Ogos 1999, para pekerja mula pindah ke rumah flats di Taman Permata, Dengkil. Mereka mendapat makluman bahawa flat ini dibuat secara terburu-buru, secara ekspress. Namun pada awalnya sebagai flat baru semuanya OK.

Mereka ditempatkan dalam 5 blok dimana setiap blok mempunyai 80 rumah dan setiap tingkat 20 unit. Blok 1 sampai 3 diduduki oleh Pekerja dari Prang Besar manakala Blok 4 Ladang Galloway dan Blok 5 adalah Ladang Sedgeley dan Madingley.

Pada masa itu, walaupun dikatakan ini adalah perumahan untuk pekerja ladang daripada 4 ladang tetapi hanya 346 sahaja adalah pekerja ladang manakala baki sebanyak 47 adalah orang luar yang mendapat rumah. Yang lebih sedih adalah seramai 17 hingga 20 orang bekas pekerja Ladang Galloway dan Ladang Madingley telah dinafikan perumahan ini. Mereka sejak 1998 telah menghantar memorandum kepada Menteri Besar Selangor,Perbadanan Putrajaya, NUPW, Exco Sivalingam, Presiden MIC dan lain-lain. Pada mulanya mereka semua berkata mereka akan diberikan rumah tetapi kemudian pula dimaklumkan mereka akan diberikan rumah semasa Fasa 2 dibina dimana 400 lagi unit akan dibina. Fasa 2 sehingga hari ini masih belum naik.

Flat yang dikatakan cantik dan sementara itu tidak dapat tahan lama. Tidak sampai 3 tahun, maka satu demi satu mula rosak. Terdapat banyak kecacatan dalam flat ini. Tanah mula mendap dan isu pembentungan najis menjadi satu isu besar. Saiz yang kecil juga mengundang masalah isu sosial, isu gangster dan sebagainya. Semua permasalahan ini membawa kepada persoalan mengenai *‘Certicificate of Fitness’/ ‘surat kelayakan pendudukan’* (CF). Maka mereka dikejutkan apabila diberitahu tiada CF, kerana ada satu paip saluran gas yang melintasi dekat perumahan mereka. Namun setiap kali satu masalah berlaku, mereka akan diyakinkan bahawa ini hanyalah penempatan sementara.

Pada tahun 2004, apabila gempa bumi berlaku di Indonesia, blok 5 Flat Taman Permata dapat merasa impaknya. Pada 26.12.2004, struktur bangunan retak dan simen di tempat letak kereta pun retak sampai ada lubang besar di bawah flats. Ini mencemaskan dan menimbulkan persoalan tetang keutuhan flat tersebut.

Penduduk mula bimbang dengan keadaan flats. Pihak MIC menulis surat kepada Menteri Besar Datuk Khir Toyo mengenai isu ini untuk meminta peruntukkan untuk membaiki flats di Taman Permata. Bukan sahaja pihak MIC, tetapi penduduk telah meminta bantuan pelbagai pihak untuk membaiki struktur flats.

Surat demi surat , tiada perubahan berlaku selain daripada perubahan kosmetik seperti cat bangunan dan pembaikan jalan raya. Satu lagi masalah adalah setiap kali apabila kami hendak mengorgansiasi satu perkara, maka pihak MIC akan campur tangan dan memastikan isu itu tidak naik-naik. Dalam pelbagai hal, seperti isu kebersihan dan lain-lain, ada pihak parti politik akan campur tangan dan selesaikan masalah ini. Mereka tidak menangani isu pokok tetapi hanya ranting-rantingnya.

Pada satu hari, saya telah dipanggil oleh penduduk Taman Permata yang ada banyak aduan tentang flat. Satu isu pokok pada masa itu adalah CF dimana mereka berkata tiada CF. Maka saya bertanya, jika tiada CF, kena semak dari mana dan mereka menjawab Majlis. Maka saya tanya adakah kita nak pergi seorang tuntut CF dari Majlis atau pergi ramai-ramai? Sebulat suara mereka mengatakan nak pergi ramai-ramai. Maka kita menetapkan tarikh untuk pergi dan mereka juga setuju tempah bas. Pada masa itu kita anggarkan ambil 2 bas.   
  
Tetapi pada pagi hari yang kita hendak pergi, saya dimaklumkan tindakan ini kena dibatalkan kerana CF sudah didapati! Saya bertanya betulkah CF sudah didapatkan dan mereka berkata sudah dapat dan walaupun surat itu sudah didapati tetapi pada masa itu, mereka tidak dapat tunjukkan kepada saya. Akhirnya saya mendapati memang tiada CF sehingga sekarang, maka ini adalah satu lagi aksi tergendala. Program ini sekali lagi dibatalkan kerana camputangan parti politik. Kami sudah bosan dengan tindakan penduduk dan tindakan mereka terus kena tipu demi tipu dan tak pernah sedar diri.

Maka setiap kali kita hendak membuat sesuatu, program itu akan ditunda atau dipesongkan. Maka kami ambil keputusan hanya akan melibatkan diri jika majoriti penduduk sedia berjuang. Mereka juga mula semakin sedar dan bosan dengan parti-parti politik kerana tidak dapat menyelesaikan masalah jangka masa panjang dan hanya membuat kerja remeh temeh dari masa ke semasa.

**PENDUDUK MEMULAKAN JAWATANKUASA BEBAS MEWAKILI SEMUA**

Dalam masa sepuluh tahun, banyak kejayaan telah diperolehi di ladang lain seperti Ladang Braemar, Ladang Brooklands dan sebagainya tetapi tidak banyak yang berlaku di 4 ladang di Taman Permata. Politik semasa, tikam menikam terus menjadi cerita biasa dan basi.

Pada sekitar tahun 2007, CDC sekali lagi balik untuk memulakan kerja-kerja mengorganisasi. Mesyuarat juga mula diadakan di rumah Ramadas.

Maka setelah sepuluh tahun setelah berpindah ke rumah flat, pada satu hari, Ramadas, Rajes, Veera, Mogan dan Perumal datang berjumpa dengan saya. Mereka berkata masalah perumahan mereka sudah teruk dan mahukan bantuan kami untuk campurtangan. Saya dari awal mengatakan kami hanya akan melibatkan diri jika penduduk di sana bersedia untuk berjuang. Selain itu, kami pun sedikit kurang yakin bahawa mereka sudah bersedia untuk bergerak secara bebas. Saya juga berkata saya sudah bosan dan hanya akan terlibat jika kita membentuk satu Jawatankuasa Baru dan memanggil semua bekas penduduk ladang mengambil bahagian. Kita juga tidak boleh bergantung kepada kumpulan, parti politik atau organisasi lain yang sedia ada. Kita kena mula dari awal.

Akhirnya selepas beberapa mesyuarat dengan kumpulan kecil, maka satu keputusan diambil untuk mengadakan satu perjumpaan besar semua penduduk 4 flat dan untuk menubuhkan satu Jawatankuasa Baru untuk memperjuangkan isu ini secara bersama dimana keputusan diambil oleh penduduk dan tanpa campur tangan parti politik atau agen-agen mereka. Kami di pihak kami mengambil keputusan untuk mengorganisasi isu ini atas nama JERIT. Kami pun pada hari itu turun dengan jumlah yang besar untuk mengendalikan perjumpaan besar ini.

Maka 4hb. Julai 2009, satu perkara bersejarah berlaku dimana dengan meletakkan 2 khemah diantara blok 2 dan 3, kami memulakan pembentukan satu Jawatankuasa Baru. Seramai 250 orang hadir kepada perjumpaan bersejarah ini. Kemudian kami meminta setiap blok melantik 4 orang dan ia dilakukan secara pilihanraya dan secara demokratik.

AJK awal pada tahun 2009 mengikut Blok adalah 1 –Rajeswary, Veeran, Thangaraju dan Naresh. Blok 2- Perumal. Renganathan, Segar dan Bakar. Blok 3 –Ramadass, Thanabakiam, Saminathan dan Chandran. Blok 4 –Muniandy, Santhi, Manorama dan Pannir dan Blok 5-Kumaran, Mathavi, Valli dan Thanapakiam.

Mesyaurat diadakan dalam Bahasa Tamil dan Bahasa Malaysia. Kami juga berbincang isu, sesi dialog diadakan dan meminta tuntutan mereka ditanyakan. Suara terlantang antara semua adalah sama, iaitu, mereka mahu pindah ke rumah teres dan berkata rumah sekarang umpama neraka. Kita namakan Jawatankuasa ini Jawatankuasa Bertindak Penduduk Taman Permata Dengkil.(PBPTPD)

Dua minggu selepas itu, kami mengadakan satu sidang akhbar untuk mengumumkan Jawatankuasa Baru (PBPTPD) dan tuntutan penduduk Flats Taman Permata. Sidang akhbar kali ini diadakan dengan kepimpinan para penduduk sendiri melalui jawatankuasa baru yang dipilih oleh penduduk. Pada sidang akhbar hari ini, para penduduk menyatakan masalah yang mereka hadapi dan tuntutan penduduk iaitu menuntut dipindahkan ke kawasan yang baru dengan rumah yang selesa untuk didiami.

Ini memang merupakan satu tuntutan yang amat susah memandangkan semua penduduk sudahpun berpindah ke flat perumahan dan sekarang untuk pindahkan mereka semua ke rumah teres boleh dikatakan satu misi yang mustahil.

Aktiviti pertama JK baru ini berlaku kurang daripada 20 hari JK ini dibentuk dimana kami telah menghantar satu memorandum ke Ahli Exco Selangor, Yb Ronnie Liu semasa program berjumpa rakyat di Majlis Perbandaran Sepang pada 19-7-2009.

Pada 15hb. Disember 2009, kami telah menghantar satu memorandum kepada Permodalan Negeri Selangor Berhad (PNSB) dan mengadakan perbincangan dengan PNSB. PNSB telah mengatakan mereka hanya ejen menjual rumah untuk Kerajaan Negeri Selangor dan segala masalah kami harus ditujukan kepada Kerajaan Negeri Selangor. Ini merupakan satu mesyuarat yang agak keras dimana apabila kami mendesak mengenai CF, PNSB mengatakan sudah ada tetapi langsung tidak dapat membuktikan apabila didesak oleh kami pelbagai kali. Maka terbukti projek ini tiada CF. Kami juga mempertengahkan pelbagai isu kepada PNSB.

PNSB pada masa itu mengutip duit setiap bulan. Kami meminta mereka menyelesaikan semua masalah dan bertengkar dengan mereka mengenai keadaan flat. Mereka menuduh penduduk balik dengan menuduh penduduk tidak tahu tinggal di ~~sebagai tidak tahu menggunakan~~ penempatan berstrata. Maka kami jerit balik untuk mereka wujudkan penempatan rumah teres seperti janji dahulu.

Dalam setiap mesyuarat, rungutan dari para penghuni semakin meningkat. Saya mencabar mereka bahawa merungut sahaja tidak dapat menyelesaikan masalah. Saya juga berpendapat mereka sudah selesa duduk dalam rumah flat dan jika tidak, maka mereka perlu menunjukkan ketidakpuasan hati mereka dengan cara yang besar. Isu mereka perlu meletup dan menjadi isu nasional kerana Putrajaya semakin indah manakala mereka telah dilupa.

Terlintas satu ide yang digunakan di Kampung Papan dekat Chemor, Perak dimana para penghuni kampung baru disana mendirikan khemah di tepi jalan raya sebagai protes tidak dapat tahan bau busuk yang datang dari sebuah kilang. Menggunakan ide yang sama, saya mencadangkan kita duduk di dalam khemah di tepi jalan utama Dengkil sehingga suara kita didengar. Pada awalnya, ramai penduduk walaupun merungut tetapi tidak mempunyai semangat untuk duduk dalam khemah di pekan Dengkil dan sering memberi alasan bahawa orang lain tidak akan hadir. Jika mereka tidak mahu berusaha, maka kesannya adalah duduk diam di flat tanpa merungut. Maka setelah banyak perbincangan, akhirnya ramai penduduk bersetuju untuk melaksanakan satu aksi dan kami menetapkan syarat, jika ada 100 orang yang bersedia, maka kita akan teruskan aksi ini. Maka satu perancangan rapi dibuat untuk utarakan isu kita ke arus perdana dengan membuat satu protes 24 jam di tepi jalan utama di Pekan Dengkil.

**PROTES 24 JAM**

Maka kita membuat keputusan 14 dan 15hb. Ogos 2010, Penduduk Flats Taman Permata akan mengadakan Protes 24 jam di jalan utama Dengkil untuk mengutarakan isu mereka. Menjelang program ini, banyak isu yang timbul antaranya kami akan ditangkap, polis dan FRU sudah bersedia dan sebagainya. Banyak sangat ugutan terutamanya daripada segelintir puak MIC manakala segelintir puak MIC juga yang menyokong kami. Ada juga yang memaki bahawa program kami tidak akan berjaya. Ini merupakan satu aktiviti yang agak besar dan mencabar. Ia juga diadakan semasa bulan puasa.

Pada hari tersebut, lebih kurang 150 orang berarak dari kawasan flat dengan memegang kain rentang terus ke khemah yang telah kita dirikan di hadapan Petronas.

Maka pada awalnya polis datang dan bertanya beberapa lama kami akan berada dan berkata jangan lama-lama. Adakalanya nampak macam cemas seperti polis akan bertindak kerana sepanjang kami ada di sana, sentiasa ada ura-ura bahawa polis akan bertindak terhadap kami. Namun semakin lama kami berada disana, semakin kami juga berasa lebih yakin. Kemudian ada berita bahawa polis akan bertindak sebelum masuk masa membuka puasa tetapi ini tidak berlaku. Ada polis juga yang simpati dengan masalah yang dihadapi oleh penduduk di sana. Maka lama kelamaaan kami mula berasa lebih yakin dan kemudian kami memulakan aktiviti memasak, kehadiran polis pun mula menurun menjelang membuka puasa. Semasa rundingan dengan polis, kami mengatakan bahawa tidak ada jalan lain kerana ingin isu ini sampai kepada telingga pihak berkuasa.

Antara aktiviti yang diadakan adalah ucapan solidariti, pameran, persembahan, tandatangan sokongan, menaikkan papan tanda tuntutan dan sebagainya.

Kemudian kami pula bermalaman walaupun jumlah orang yang bermalam sudah berkurang sekitar 50 orang tetapi ia masih merupakan satu tindakan yang berani. Ramai orang mula memberikan kami kepercayaan kerana keberanian kami berprotes di tengah pekan. Keberanian yang ditunjukkan oleh AJK juga harus dipuji kerana ini merupakan satu tindakan yang mula mendapat pujian dan sambutan. Ramai juga ahli PSM pelbagai kawasan yang hadir untuk memberikan solidariti dan pihak media pun membuat liputan yang meluas. Pihak akhbar Tamil terutamanya memainkan peranan penting. Ini buat pertama kalinya rakyat membuat tindakan tanpa penglibatan MIC. Pihak MIC pun sedikit terkejut bahawa penduduk dapat membuat satu protes yang begitu berani dan masih meneruskan program walaupun ditentang oleh mereka.

Apabila fajar menjelang pada keesokan pagi, ‘mood’ dan suasana amat indah sekali. Pada pagi ini, protes bersejarah ini mendapat kejayaan besar apabila dua orang exco Kerajaan Negeri turun ke khemah. Kehadiran orang ramai sudah meningkat kepada 250. Pada 15hb August 2010, YB Dr Xavier Jeyakumar dan YB Iskandar telah ke kawasan protes dan melawat flats Taman Permata Dengkil dan menjanjikan akan mengambil tindakan. YB Xavier telah memberikan satu ucapan yang amat lantang. Beliau mengutuk MIC dan BN sebagai punca segala masalah penduduk. Beliau membuat janji bahawa Kerajaan Selangor akan memperuntukkan tanah untuk membina rumah teres sebagai rumah alternatif kepada penduduk flats Taman Permata tetapi mencabar sama ada kerajaan pusat bersedia membina rumah.

Kami melihat janji yang dibuat oleh YB Dr Xavier sebagai satu janji penting kerana buat pertama kalinya ada satu janji untuk memberikan tanah tetapi ia hanyalah janji mulut dan kita kena memastikan janji itu menjadi nyata dan bukan cakap kosong politik. YB Xavier bercakap dihadapan satu perhimpunan yang agak besar dan semua media memetik janji beliau.

Akhirnya selepas lawatan YB Dr Xavier ke flat dan kami menamatkan program ini sekitar jam 4pm. Walaupun keletihan, tetapi amat gembira. Semasa program ini berakhir, ada seorang pemimpim MIC Govindaraju mengalungkan kalung bunga (maalai) kepada Ramadass –Pengerusi Jawatankuasa kami kerana berjaya melaksanakan program seperti yang dijanjikan. Program ini juga mendapat liputan luas dan isu ini kini menjadi antara isu besar pada ketika itu.

Dua bulan selepas itu, Menteri Besar Selangor Khalid Ibrahim melawat Dengkil dan kami juga menyerahkan satu memorandum mengenai isu ini semasa program Mesra Rakyat di Dengkil. Kami sekali lagi mengingatkan mengenai janji kerajaan negeri memberikan tanah.

**KERAJAAN NEGERI TEPATI JANJI**

Untuk hampir satu tahun tidak ada sebarang berita mengenai tanah dan sebagainya. Keadaan flat pula semakin teruk. Pada 16/3/2011, IKRAM, sebuah syarikat perunding yang ditetapkan oleh Majlis Perbandaran Sepang telah membuat kajian dan menghantar laporan kepada kerajaan Negeri Selangor mengenai keadaan flats Taman Permata. Daripada risikan awal, laporan IKRAM berpihak kepada kami bahawa flat ini tidak selamat.

Pada 22hb. September 2011, ekoran ugutan PNSB meminta kami buat bayaran manakala kami hanya mahukan masalah kami selesai, tambahan dengan ketiadaan maklumbalas selama lebih setahun, maka kami membuat keputusan untuk mengadakan protes di pejabat Setiausaha Selangor (SUK). YB Xavier agak tertekan pada hari tersebut kerana diberitakan Sultan Selangor akan melawat SUK maka beliau memberikan kami satu tarikh baru iaitu pada 27-9-2011 dan meminta kami menunda protes kami.

Maka pada 27/9/2011, seramai 50 orang penduduk flats Taman Permata Dengkil telah hadir ke Pejabat YB Xavier, selaku Exco bagi Kesihatan, Pekerja Ladang, Kemiskinan dan Kerajaan Prihatin Negeri Selangor. 3 tuntutan utama penduduk Taman Permata adalah:  
1. Kerajaan Negeri harus berikan tanah untuk membina  rumah teres alternatif untuk penduduk flats Taman Permata, Dengkil,   
2. Sehingga rumah alternatif dibina, harus pastikan kemudahan di flats dalam keadaan yang baik dan selamat dan   
3. PNSB mesti hentikan menuntut pembayaran daripada penduduk dan menghentikan semua bentuk gangguan dan ugutan.

Hasil mesyuarat, YB Dr Xavier berjanji mengakui keadaan flats Taman Permata Dengkil sangat teruk dan memberi jaminan, PNSB tidak akan lagi kacau mereka. Beliau juga memberi jaminan isu tanah penduduk akan dibicangkan dengan MB dengan segera.

Seminggu selepas itu, kami mengadakan satu lagi mesyuarat dengan YB Dr Xavier dimana pada hari tersebut beliau telah berjanji akan mendapatkan tanah yang diperlukan untuk membina rumah teres dan sementara itu akan membuat kerja membaiki flats supaya penduduk dapat menghuni untuk sementara waktu.

Pada 12/11/2011, iaitu lebih setahun selepas protes 24 jam, YB Dr Xavier mengumumkan bahawa tanah telah diperuntukkan untuk Taman Permata Dengkil dan mencabar pihak kerajaan persekutuan untuk membina rumah teres untuk penduduk di sini. Pengumuman dibuat semasa Majlis Deepavali di Taman Permata Dengkil. Namun pada hari tersebut kami bertepuk kuat kenyataan YB Dr Xavier tetapi sekali lagi hanya janji dan tiada surat hitam putih. Kami terus mendesak dan akhirnya setelah 4 bulan pada 22 /3/ 2012, kami terima surat daripada pejabat YB Dr Xavier mengatakan tanah sebanyak 18 ekar telah diperuntukkan di Dengkil untuk pembinaan rumah alternatif. Kami menarik nafas lega kerana akhirnya kami ada bukti dalam bentuk surat.

Pada 30/06/2012, untuk menegaskan desakan kami, kami membuat satu perarakan dari Taman Permata Dengkil dan memancak papan tanda di Tanah yang diperuntukkan oleh Kerajaan Negeri untuk pembinaan perumahan alternatif untuk penduduk flats Taman Permata. Papan itu tertulis bahawa inilah tanah untuk pembinaan rumah Teres untuk pekerja Ladang. Namun sehari selepas itu, papan tersebut telah diruntuhkan oleh pihak yang dengki.

Tiga hari selepas itu YB Dr Xavier pula berkata tanah 18 ekar masih belum dapat kelulusan Majlis Tindakan Ekonomi Selangor (MTES) dan kini isu ini ditolakkan kepada Kerajaan Pusat dan berkata jika Kerajaan Pusat sedia bina rumah, barulah tanah akan diberikan. Pada 12/07/2012, isu ini dibangkitkan di Dewan Undangan Negeri. ADUN Dengkil, Datuk Marsum, bertanyakan sama ada benarkah ada tanah ditawarkan dan adakah ia cukup? Menjawab soalan ini, YB Dr Xavier menjawab bahawa 18 ekar tanah dikenalpasti mencukupi untuk pembangunan rumah teres setingkat kepada 400 keluarga di Taman Permata Dengkil. Ini buat pertama kalinya adalah satu kepastian dan bukti tambahan mengenai tanah ini didebat di DUN.

**DESAK KERAJAAN PUSAT**

Kami terus mendesak Kerajaan Persekutuan untuk membina rumah dan menyambut cabaran kerajaan Negeri. Antara sasaran kami adalah Ahli Sepang Mohd Zin. Beliau selalu meminta kepada kami untuk minta pada kerajaan negeri ~~bagi~~ memberi surat pengesahan manakala kami meminta balik kepada beliau bagi Kerajaan Pusat memberikan surat pengesahan. Akhirnya atas desakan kami, beliau memberi satu surat pada 12hb. September 2011 di mana beliau meminta tanah seluas 100 ekar dan dari jumlah itu, 40% akan diguna untuk bina rumah teres dan baki untuk projek lain untuk menampung kos pembinaan. Namun permintaan beliau diperlekakan oleh YB Xavier sebagai cubaan dapat tanah untuk projek komersil.

Pada 10/9/2012, YB Palanivel- Presiden MIC melawat Taman Permata Dengkil. Ini juga musim menjelang PRU ke-13. Para penduduk taman pula memberikannya satu memorandum dimana mereka mendesak kerajaan Persekutuan membina rumah teres memandangkan kerajaan negeri sudah memberikan tanah secara percuma. Pada hari itu YB Palanivel telah memberikan peruntukkan RM 2.5 million untuk menaiktaraf dan menyelenggara Flats Taman Permata tetapi Jawatankuasa Taman Permata memaklumkan kepada YB bahawa flats mereka tidak boleh diperbaiki kerana keadaannya yang teruk dan menuntut agar kerajaan pusat membina rumah teres sahaja. Maka YB Palanivel memberi janji akan berbincang dengan YAB Perdana Menteri Datuk Seri Najib Tun Razak untuk membina rumah teres alternatif ditanah yang diperuntukkan

Pada 1hb Oktober 2012, sempena dengan hari habitat sedunia, kami telah memberikan satu memorandum bertajuk *Binakan Kami Rumah Teres Kos Rendah Di Tanah Yang Diperuntukkan Dan Dikenalpasti Oleh Kerajaan Negeri Selangor Untuk Projek Perumahan* kepada Datuk Seri Najib sempena Hari Habitat 2012. Sebanyak 1 bas dari perumahan flats Taman Permata datang di mana protes itu adalah untuk mendesak kerajaan persekutuan membina rumah. Kami juga mengutarakan isu bangunan retak, lubang dibawah blok, isu sistem perparitan/kumbahan dan Paip Gas TNB berhampiran flats.

Selain itu, kami juga terus memberi tekanan kepada YB Palanivel dimana kami telah menghantar surat peringatan kepada beliau pada 10/12/2012 dan 15/1/2013 mengenai janji beliau dan meminta perkembangan mengenai pembinaan rumah alternatif.

**PERJUANGAN KHEMAH BERMULA**

Pada 11-6-2013, satu lagi insiden yang telah berlaku dimana gegaran di Blok 5 Flats Taman Permata mengakibatkan retakan teruk di struktur flats. Semua penduduk berlari keluar dari flat. Majlis Perbandaran Sepang telah mengeluarkan surat mengatakan blok 5 tidak selamat untuk dihuni dan penduduk diminta tinggal di dewan atau khemah berhampiran. Para penduduk ambil keputusan untuk tinggal di khemah yang telah didirikan MP Sepang dihadapan Blok 5.

Pada kesokan harinya, Jurutera JKR membuat pemeriksaan dan mengatakan blok 5 flats Taman Permata selamat dihuni dan apabila kami bertanyakan satu surat hitam putih bahawa ia memang selamat untuk tinggal, maka mereka tidak mahu memberikan surat tersebut. Maka para penduduk berasa sangsi dan terus meneruskan tinggal di khemah kerana berasa tidak selamat. Maka bermulalah perjuangan menuntut hak perumahan dari khemah yang kita mula panggil sebagai khemah perjuangan. Sekali lagi Taman Permata , Dengkil mendapat liputan kebangsaan

Pada hari ketiga, 13/6/2013, Penduduk ke Jabatan Perdana Menteri (JPM) untuk menghantar memorandum kepada YAB Perdana Menteri untuk menyelesaikan isu perumahan dengan cepat. Dua bas penduduk memberikan Perdana Menteri satu minggu untuk turun menyelesaikan masalah mereka atau mereka berniat berkhemah di Seri Perdana pula. Memorandum itu turut mendesak kerajaan membina rumah di tanah yang ditawarkan oleh kerajaan negeri.

Pada hari keempat, duduk dalam khemah, Datuk Subramaniam, Menteri Kesihatan dan selaku Timbalan Presiden MIC melawat Taman Permata. Namun pada hari lawatan beliau berlaku kekecohan apabila penduduk menegur beliau kerana tidak bercakap dengan penduduk tempatan tetapi diiring oleh wakil-wakil MIC ke tempat lain tanpa mendengar keluhan penduduk. Menteri Subra juga dipetik dalam akhbar Nanban bahawa Perdana Menteri telah mengarahkan Kementerian Perumahan untuk menyelesaikan isu ini dengan penyelesaian jangka masa panjang. Ini memberi alamat baik bahawa PM melihat pilihan jangka masa panjang dan bukan membaiki flat seperti sebelum ini.

Maka untuk setiap hari, isu Taman Permata Dengkil mendapat liputan hebat dan menjadi isu kebangsaan. Pada hari keenam duduk dalam khemah 16/6/2013, Exco Negeri Selangor yang baru, Ganapathi Rao telah melawat kawasan flats bersama pihak IKRAM. Pihak IKRAM setuju bahawa wujud pemendapan tanah di bawah flats. Pihak IKRAM juga akan membuat pantauan selama 7 hari. Ganapathi Rao meminta masa 2- 4 minggu untuk penyelesaian isu ini.

Pada hari ketujuh pula, kami dipanggil oleh Waythamoorthy, yang baru menjadi Timbalan Menteri di Jabatan Perdana Menteri. Beliau sebut akan turun ke flats untuk melawat minggu tersebut dan berkata memerlukan masa untuk penyelesaian.

Pada hari keesokannya, iatu hari kelapan, 18-06-2013, kami dipanggil pula sekali lagi ke Mesyuarat di Jabatan Perdana Menteri dan kali ini bersama Timbalan Pegawai Khas kepada PM iaitu En. Thanaseelan. Beliau memaklumkan kepada kami bahawa isu flat kami akan dibentangkan di mesyuarat kabinet pada 19 Jun 2013 iaitu hari keesokan. Apabila kami memaklumkan mengenai mesyuarat dengan Waythamoorthy, beliau tidak mengendahkan dan berkata beliau bercakap sebagai wakil kepada YAB Perdana Menteri sendiri dan seolah-olah berkata bahawa Waytamoorthy tidak ada kuasa.

Dalam dua hari ini kami sedar bahawa sekarang MIC dan Hindraf sedang bersaing di antara mereka untuk menyelesaikan isu Taman Permata dan ingin menjadi jaguh masyarakat India dalam menyelesaikan isu ini yang kini sudah menjadi satu isu nasional.

Pada hari kesembilan, Pegawai IKRAM, En.Firdaus datang ke flats bagi membuat ukuran kedalaman bangunan dan ekorannya mendapati bahawa bangunan tidak stabil.

Pada 20hb Jun iaitu sepuluh hari selepas duduk di khemah, kami dimaklumkan bahawa kabinet memutuskan untuk Kementerian Kesejahteraan, Bandar, Perumahan dan Kerajaan Tempatan (KPKT) menyelesaikan masalah Taman Permata ini.

Sejak itu, ramai orang melawat flat ini setiap hari dan mendapat liputan yang berterusan. Antara yang melawat khemah adalah ADUN Morib Sdr Hasnul dan Ahli Parlimen Sungai Siput, Dr.Jeyakumar. Pada 28/6/2013, Waythamoorthy menepati janji dan melawat. Wathya telah melawat setiap blok dan berkata perlu masa untuk menyelesaikan masalah penduduk

Pada hari ke 20 pada 30/6/2013, penduduk membuat laporan polis di Balai Polis Dengkil. Lebih 30 aduan polis telah dibuat tentang keretakan bangunan dan keselamatan nyawa mereka. Ini adalah untuk mendesak satu penyelesaian, tambahan pula dengan pengesahan IKRAM yang mengesahkan bahwa bangunan berada dalam keadaan tidak stabil.

Pada 3/7/2013, para penduduk membuat satu keputusan untuk berkhemah di Jabatan Perdana Menteri jika tiada penyelesaian dalam masa terdekat. Kami merasakan kami kena bertindak cepat pada masa isu ini masih membara. Desakan kami secara terbuka mendapat reaksi dari pelbagai pemimpim. PA YB Ganabathirao, Sri Ram menyatakan YB Ganabathirao akan melawat dalam masa seminggu; PA Datuk Subramaniam iaitu Saravanan, menyatakan akan panggil satu mesyuarat bersama penduduk di sana; manakala PA Waythamoorthy, Shan pula menyatakan pada keesokan harinya, Waytha akan berjumpa dengan KPKT.

Pada 4 Julai 2013, KPKT telah menghantar surat kepada Kerajaan Negeri Selangor bahawa tanah yang ditawarkan oleh Kerajaan Negeri Selangor seluas 18 ekar adalah tidak mencukupi.

Pada hari ke 25 dalam khemah, Penduduk menghantar surat kepada JPM, memberitahu bahawa penduduk akan turun dan berkhemah di JPM jika tiada penyelesaian dalam jangka masa terdekat. Sekarang kami merasa lebih lega kerana nampaknya Kerajaan Pusat kini sudah bincang dalam kabinet dan ada sedikit arahan untuk bina rumah tetapi tak begitu pasti. Kami merasakan kami semakin menuju kemenangan.

Pada masa yang sama, tindakan kami duduk di khemah telah memberikan pelbagai tekanan kepada pelbagai pihak yang cuba memujuk kami untuk tidak tinggal dalam khemah. Ada yang mahu menawarkan kami tinggal di tempat lain tetapi kami mahu terus tinggal dalam khemah kerana baru ia dapat memberikan tekanan kepada pihak-pihak yang berkenaan. Pelbagai pujukan dan ugutan yang dituju ke arah kami untuk mendesak kami berhenti berkhemah, sebaliknya telah mewujudkan satu lagi perjuangan sampingan, iaitu perjuangan mempertahankan khemah.

**CUBAAN RAMPAS KHEMAH**

Khemah kini sudah menjadi tempat operasi, tempat bermesyuarat dan pusat perjuangan kami. AJK-AJK juga akan mempunyai tanggungjawab dari aspek kebersihan, keselamatan, menyediakan makanan, buku lawatan dan lain-lain.

Beberapa kali pihak Majlis Perbandaran Sepang berkata khemah itu adalah milik mereka dan mereka hendak menanggalkan tetapi penduduk mempertahankan khemah dan tidak membenarkan ia ditanggal. Pada masa itu juga ada pandangan segelintir penduduk yang mahukan khemah itu diberikan balik kepada MPS dan kita buat khemah sendiri tetapi majoriti tidak setuju dan mahu mempertahankan khemah kerana khemah kini sudah menjadi simbol perjuangan dan perlu dipertahankan. Jika mereka berjaya merampas khemah, ia seperti berjaya mamatahkan perjuangan kami.

Ada orang MIC yang mahu khemah ditanggalkan kerana mengambil tempat parkir. Kumpulan ini dari awalnya memang anti perjuangan. Selain itu di Dewan Undangan Negeri, pihak Barisan Nasional mengutuk Pakatan Rakyat sebagai tidak prihatin kerana penduduk masih duduk di khemah. Ini memberikan tekanan kepada Kerajaan Negeri untuk bertindak atas khemah.

Pada 9 Julai 2013, MPS sekali lagi telah datang untuk ambil khemah. Kali ini mereka ’serious’ dan datang dengan lori. Lori telah diletak di blok 3. Pada waktu ini, Ahli Majlis Rajalinggam, yang banyak membantu telah berbincang dan penduduk diberi masa 2 hari lagi.

Dalam satu mesyuarat pada hari keesokannya pada 10 Julai 2013, penduduk sebulat suara setuju untuk tidak membenarkan MPS mengambil khemah ini. Kerajaan Negeri Selangor harus prihatin masalah rakyat dan harus bersama rakyat dalam perjuangan.

Pada 11 Julai 2013, MPS sekali lagi telah datang untuk ambil khemah. Satu van dihentikan tepi khemah. Anggotanya di dalam tetapi tidak turun, seperti menunggu arahan. Dipercayai tekanan untuk mengambil khemah penduduk diberi oleh wakil MIC di Dengkil kepada YDP Sepang. Pihak MPS pula mengatakan YB Teng Chang Khim, Wakil Exco Kerajaan Tempatan, memberikan isyarat untuk khemah ditanggalkan. YB Ganabathi Rao pula menyokong tuntutan kami untuk khemah tidak dibuka tetapi beliau juga mendapat tekanan daripada pelbagai pihak. Pada hari yang sama saya bertengkar dengan YB Teng melalui telepon. Saya menyatakan tindakan merampas khemah nanti adalah tidak beza dari tindakan pihak DBKL merampas khemah semasa perjuangan pelajar di Dataran Merdeka melawan BN. Saya juga berkata jika khemah dirampas, mungkin kami terpaksa berkhemah di SUK nanti. YB Teng kemudian berkata beliau melepaskan kepada kami berurusan dengan MPS dan tidak akan campur tangan.

Ketegangan di kawasan kemudian telah berakhir apabila dapat berita mereka tidak akan ambil khemah. MPS ambil gambar dan beredar lalu dari khemah. Khemah tersebut masih berdiri megah.

Pada 13 Julai 2013, Exco Kerajaan Negeri Selangor, Ganabathi Rao telah memberi kenyataan di Selangorku bahawa Kerajaan Negeri akan memperuntukkan 30 ekar tanah untuk perumahan alternatif Taman Permata. Kemudian pada 15hb Julai 2013, Ganabathi Rao telah hadir sendiri ke Dengkil. Beliau memberitahu bahawa KPKT telah menghantar surat kepada kerajaan negeri bahawa 18 ekar yang dikenalpasti oleh Kerajaan Negeri sebelum ini tidak cukup untuk bina 400 buah rumah. Ganabathi Rao memberitahu bahawa kerajaan negeri akan memperuntukkan 30 ekar tanah untuk penduduk.

ADUN Dengkil BN Shahrum Mohd Sharif pula hadir ke khemah. Kini bola di tangan Kerajaan Persekutuan. YB Shahrum memberitahu penduduk bahawa dia akan memberi tekanan kepada kerajaan persekutuan untuk membina rumah jika kerajaan negeri kenal pasti tanah. Sehubungan dengan itu, pada 17 Julai 2013, Kerajaan Negeri Selangor telah menghantar surat respon kepada Ketua Pengarah Jabatan KPKT.

**TEKANAN KEPADA KPKT**

Pada hari ke-50 dalam khemah, 30hb Julai 2013, kami telah menghantar satu memorandum kepada Menteri Kementerian Kesejahteraan Bandar, Perumahan dan Kerajaan Tempatan (KPKT) di Putrajaya. Kami mengatakan tindakan Kerajaan Pusat dan negeri yang saling menunding jari adalah umpama *Gajah sama gajah gaduh, penduduk mati di tengah.* Pada hari ini, penduduk membawa kain rentang dengan tulisan "50 hari dalam khemah, Apa perkembangan?".

Mesyuarat dipengerusikan oleh Timbalan Ketua Pengarah Jabatan Perumahan Negara(JPN) , Datuk Yusoff Ghazali. Kami telah bangkitkan beberapa perkara seperti jabatan mana yang menguruskan isu perumahan kami? Kerajaan Negeri Selangor telah memberitahu bahawa mereka telah memperuntukkan 30 ekar tanah, apakah perkembangan?

Datuk Yusoff telah memberitahu KPKT tidak mendapat sebarang maklumat daripada kerajaan negeri Selangor. Apabila ditanya tentang komitmen kerajaan persekutuan dalam pembinaan rumah bagi penduduk Taman Permata Dengkil, Datuk Ghazali memberitahu akan membina rumah tetapi bergantung kepada keadaan tanah yang akan diperuntukkan oleh kerajaan negeri.

Jelas mesyuarat hari ini menujukkan, Kerajaan Persekutuan dan Kerajaan Negeri Selangor tidak mampu untuk duduk bersama dalam menyelesaikan isu rakyat kerana kepentingan politik menjadi keutamaan daripada isu hak perumahan rakyat. Bagi penduduk, apa yang pasti, mereka harus bersiap sedia untuk tinggal lebih lama lagi dalam khemah dan meneruskan perjuangan menuntut hak perrumahan mereka.

Pada 31hb Julai 2013, akhbar FMT mengeluarkan dua kenyataan bercanggah mengenai isu ini. Akhbar itu memetik kenyataan MB Selangor, Tan Sri Khalid bahawa kerajaan negeri telah menghantar surat kepada KPKT dan meminta KPKT memberikan surat pengakuan mereka memerlukan tanah ini khusus untuk bina rumah untuk pekerja ladang manakala satu lagi kenyataan adalah dari Menteri Perumahan, Datuk Rahman Dahlan meminta penduduk untuk melobi Kerajaan Negeri untuk mendapatkan tanah untuk pembinaan rumah.  
Beliau turut menyatakan Kerajaan Pusat akan membersihkan kawasan sekitar sebagai langkah sementara sehingga kepastian diperoleh dari segi pembinaan rumah.

Kami difahamkan kenyataan MB Selangor adalah kerana mereka sangsi dan takut jika tanah itu diberikan kepada Persekutuan, mereka takut tanah itu akan digunakan untuk projek lain dan oleh itu mereka mahukan satu kepastian bahawa tanah itu memang untuk pembinaan rumah untuk bekas pekerja ladang dari 4 ladang. Pada 5hb Ogos, YB Ganabathi Rau dalam akhbar Tamil Malaysian Nanban, menyatakan kerajaan negeri Selangor akan memperuntukkan tanah seluas 30-34 ekar.

Genap 70 hari, penduduk Blok 5 duduk dalam khemah pada 21hb Ogos 2013, Penduduk Taman Permata sekali lagi memberi memorandum kepada Perdana Menteri untuk selesaikan masalah dengan segera.Tiga bas penduduk telah turun. Kami mengatakan bahawa KPKT memaklumkan semua keputusan berkenaan isu perumahan ini dibuat oleh YAB Perdana Menteri dan bukan Kementeriannya. Maka kami datang untuk dapat maklum,balas. Pada hari itu kami dapat berjumpa dengan Setiausaha Sulit PM En. Azhar yang menerima memorandum. Beliau menyatakan isu ini sudah dibincangkan dan telah pun selesai di Parlimen.

**KEMELUT**

Dalam keadaan semuanya berjalan lancar, tiba-tiba kami diberikan satu persepsi bahawa ada pembangkangan dari kalangan penduduk sendiri yang tidak mahu meninggalkan rumah flat. Waytha juga telah memaklumkan kepada saya bahawa ada bantahan dalaman dan berkata tidak ada perpaduan di kalangan penduduk dan meminta kami was-was. Ada yang berkata pembangkangan ini berbau perkauman manakala kami berpendapat ia hanyalah kerja-kerja team MIC yang bermusuhan dengan kami. Namun, kami sedikit terkejut kerana dari pandangan kami, rata-rata orang tidak suka tinggal dalam flat ini. Maka kami berpendapat kami harus mendapat maklumbalas daripada penduduk supaya senang membidas orang luar jika dikatakan tuntutan kami bukan popular.

Maka kami memanggil satu sidang akhbar dan mesyuarat bersama semua penduduk pada 8hb September 2013, iaitu hari ke-90 duduk di khemah. Sidang akhbar itu dipanggil untuk membidas satu kenyataan Menteri KPKT Abdul Rahman Dahlan yang berkata ada pihak menghasut penduduk Dengkil untuk tinggal di khemah. Beliau juga berkata telah hantar surat untuk minta penduduk pindah ke flat di Bukit Jalil kerana beliau kesian melihat keadaan kami. Beliau juga mengutuk kerajaan negeri kerana gagal selesaikan isu. Kami dalam sidang akhbar berkata tidak pernah mendapat sebarang surat dan meminta beliau dan kerajaan pusat untuk fokus kepada 4 tuntutan kami seperti dibawah:  
1. Tunaikan janji membina rumah teres kos rendah di tanah yang diperuntukkan oleh kerajaan negeri Selangor  
2. Tetapkan tarikh pelaksanaan projek   
3. Jamin keselamatan penduduk sehingga pembinaan rumah alternatif siap   
4. Segala keputusan atau tindakan yang akan diambil yang melibatkan penduduk flats Taman Permata harus dijalankan selepas perundingan dengan Jawatankuasa penduduk Flats Taman Permata (PBPTPD) di sini dan bukannya dengan orang luar atau parti politik.

Maka kami membuat proses mendapat maklumbalas dengan cara isi borang persetujuan dan ia dibuat pada 14 dan 15hb September 2013 di khemah perjuangan dan ia dipantau oleh Jabatan Perdana Menteri (JPM) dan Kementerian Kesejahteraan Bandar, Perumahan dan Kerajaan Tempatan (KPKT)

**HARI KE 100 DALAM KHEMAH – KERAJAAN PUSAT DAN NEGERI SALING MENUDUH**

Pada 18 September 2013, iaitu Hari ke-100 penduduk dalam khemah, kami mengumumkan bahwa kami mahu pihak kerajaan pusat dan negeri berdialog untuk selesaikan isu Taman Permata, Dengkil dan bukan hanya untuk membuat kenyataan politik saling kutuk satu sama lain. Maka kami menjemput mereka semua ke satu sesi dialog pada 28 September 2013. Jemputan dipanjangkan ke Pejabat PM, KPKT, JPM, Menteri Besar Selangor, Exco Perumahan dan Ladang di Selangor, MP Sepang dan Adun Dengkil.

Pada 28 September 2013, hari ke-110 dalam khemah, maka sesi dialog bersama wakil Kerajaaan Negeri dan Persekutuan dipanggil namun pada sesi dialog tersebut yang hadir dari pihak Kerajaan Negeri Selangor hanyalah En. Sivakumar, wakil Exco Ganabathi Rao, manakala beliau sendiri mengakui kurang memahami status keadaan sebenar manakala bagi Kerajaan Persekutuan pula, mereka menghantar 3 orang wakil iaitu dari Kementerian Perumahan dan Kerajaan Tempatan (KPKT) En. Fakrul, wakil Timbalan di Jabatan Perdana Menteri, En. Shanmugam dan wakil ADUN Dengkil, En. Azhar untuk berdialog. Dalam dialog itu wakil kerajaan Persekutuan lebih bersedia dan berkata, manakala, sehingga sekarang Kerajaan Negeri masih belum memberikan lokasi sebenar projek perumahan dan ini melambatkan proses.

Pada 9 Oktober 2013, kami difahamkan ada satu lawatan ~~Lawatan~~ JPN ke tapak cadangan Kerajaan Negeri Selangor, milik Sime Darby. Ini mungkin selepas desakan kami berterusan meminta pihak-pihak untuk tidak berdolak dalih.

Susulan daripada sesi dialog, kami telah menghantar surat kepada Menteri Besar Selangor pada 17 Oktober 2013 meminta Tan Sri Khalid Ibrahim bantu selesaikan isu perumahan Taman Permata, Dengkil secara mutlak. Kami juga berkata Kerajaan Persekutuan tidak dapat membuat proses seterusnya dalam pembinaan rumah kerana Kerajaan Negeri belum memberitahu lokasi sebenar tanah yang dikenal pasti kepada pihak KPKT.

**TANAH DIKENALPASTI – CAHAYA DIHUJUNG TEROWONG**

Untuk beberapa minggu, pihak media sering mengutarakan isu JK penduduk dimana kami menuduh kedua-dua kerajaan asyik bertelagah daripada mencari penyelesaian. Media juga amat bersimpati dengan nasib penduduk yang masih meneruskan perjuangan dalam khemah dan memberikan pendedahan yang secukupnya. Selepas pendedahan isu-isu ini melalui media dan banyak juga liputan mengenai isu dolak dalih dan tolak menolak antara dua kerajaaan ini, maka beberapa perkembangan positif telah mengambil tempat.

Kami kemudian telah diberitahu tempat untuk lokasi dan pada 10 November 2013, Penduduk telah pergi ke tapak tanah tersebut untuk melihat keadaan tanah yang dikenal pasti pihak Kerajaan Negeri Selangor. Kami gembira dengan tapak tanah ini kerana landskap yang agar rata dan sebagainya. Ia juga tidak jauh daripada perumahan kami sekarang.

Pada 19 November 2013, JPN telah mengadakan perbincangan dengan SU Kerajaan Negeri Selangor.Kementerian bersetuju melaksanakan pembinaan 400 unti rumah kos rendah.

Untuk mengambil kesempatan pada masa isu ini panas, kami pada 17 Disember 2013, secara proaktif menulis surat kepada YAB Perdana Menteri Najib dan Menteri KPKT bahawa penduduk berpuas hati dengan tapak tanah dan meminta projek pembinaan rumah teres disegerakan bagi penduduk Taman Permata, Dengkil.

Pada 7 Januari 2014, kami menerima surat dari JPN dimana dinyatakan tanah yang dikenal pasti oleh Kerajaan Selangor adalah bersesuaian bagi pembinaan 400 unit rumah teres kos rendah setingkat. Kami cukup gembira dan mengadakan sidang akhbar tergempar di khemah pada keesokannya . Pada 16 Januari 2014 kami dimaklumkan tentang surat JPN kepada SU Kerajaan Negeri di mana KPKT sedang dalam proses penyediaan memorandum untuk mempersetujui pembinaan rumah 400 unit daripada Jemaah Menteri.

Dalam keadaan semua ini berjalan baik, pemerhatian kami diganggu sedikit apabila PNSB secara senyap cuba menjual 4 daripada 7 rumah kosong di Flat kepada 4 orang yang sebelum ini dikategorikan sebagai penceroboh. Tindakan PNSB semasa kita berfikir nak pindah ke rumah teres adalah tindakan yang tidak bertanggungjawab. Maka pihak kami terpaksa membuat aduan polis dan membuat aduan kepada pihak Jawatankuasa Pilihan Khas Mengenai Keupayaan, Kebertanggungjawaban dan Ketelusan Selangor (SELCAT). Kami juga mahukan jika 400 rumah dibina maka baki rumah harus diberi kepada bekas pekerja ladang Galloway dan Madingley yang tidak mendapat perumahan. Pada 23 Januari 2014, Penduduk telah menghantar surat kepada Menteri Besar Selangor dan Pengarah Lembaga Pn. Norzaton Aini tentang tindakan Lembaga menawarkan rumah kepada bukan pekerja ladang yang menceroboh masuk ke dalam rumah di flats Taman Permata. Tuan Haji Wan, pegawai Lembaga kemudian berkata bukan pihak Lembaga yang membuat penawaran itu tetapi pihak PNSB dan setuju untuk menghentikan tawaran rumah itu untuk sementara.

Pada 10 Februari 2014, KPKT bersetuju untuk menawarkan unit rumah teres yang baru pada harga lama unit rumah flat iaitu RM20,000. Ini adalah satu lagi berita yang mengembirakan. Pada 19 februari 2014 pula, SU Kerajaan Selangor tulis kepada KPKT menyatakan persetujuan Kerajaan Negeri untuk sediakan tanah sebagai tapak rumah jika kerajaan persekutuan bersetuju untuk membina rumah untuk pekerja ladang.

Pada 5 Jun 2014 pula, Unit Perancang Ekonomi Negeri (UPEN) menulis surat kepada Pejabat Daerah Sepang mengenai permohonan pengambilan tanah bagi tujuan pembinaan rumah awam kos rendah setingkat serta kemudahan awam ke atas GRN 316181 Lot 3859 (Baru Lot 17827) Mukim Dengkil.

Maka pada hari ke 400 duduk atas khemah pada 6 Julai 2014, kami membuat satu sidang akhbar mengumumkan perkembangan terkini dalam penyelesaian isu perumahan kami iaitu Kerajaan Negeri Selangor dalam proses mendapatkan tanah di kawasan Ampar Tenang untuk pembinaan perumahan kami manakala Kerajaan Persekutuan telah bersetuju untuk membina rumah teres kos rendah di tapak tanah yang diberi oleh Kerajaan Selangor.

Pada 16 Oktober 2015, kami membuat 4 seruan kepada Azmin Ali selaku Menteri Besar baru iaitu kami memohon mempercepatkan proses pengambilan tanah dari Sime Darby, kami meminta MB ~~untuk~~ untuk pastikan individu-individu bukan pekerja ladang tidak ditawarkan rumah, mengarahkan PNSB untuk tidak mendera penduduk dengan bayaran dan memastikan peruntukan membaiki flat dibuat secara terbuka dan telus supaya tiada penyelewengan.

Pada 24 November 2014, MB Azmin Ali dalam pembentangkan belanjawan Negeri Selangor bagi tahun 2015 berkata,

*Kerajaan Negeri juga komited untuk menyelesaikan permasalahan perumahan untuk lebih 400 keluarga bekas pekerja ladang yang telah dipindahkan daripada Ladang Perang Besar, Ladang Medingly, Ladang Galloway dan Ladang Sedgely ke Taman Permata Dengkil, Sepang kerana pelaksanaan projek Putrajaya. Kerajaan Negeri telahpun selesai proses pengambilan tanah seluas 30 ekar milik Sime Darby di Mukim Dengkil pada Oktober 2014 yang lalu dengan pampasan sebanyak RM 12.1 juta yang telahpun dibayar pada 18 November 2014. Tapak milik Kerajaan Negeri ini akan dibangunkan oleh Kerajaan Persekutuan yang mengikut perjanjian bersetuju untuk membiayai kos pembinaan 400 unit rumah teres satu tingkat untuk tujuan pemindahan penduduk Taman Permata Dengkil, Selangor.*

Pada 28 November 2014, kami membuat sidang akhbar merakamkan setinggi- tinggi penghargaan kepada MB Selangor dan juga semua kumpulan- kumpulan NGO, pihak media dan persatuan-persatuan yang membantu kami sepanjang perjuangan ini termasuk orang dari jauh dan dekat yang telah menyumbang wang dan tenaga untuk perjuangan kami

**AKURJANJI DAN ENGGAN JANJI**

Selepas banyak kerja melobi, memberikan surat peringatan dan desakan politik, akhirnya satu mesyuarat penyelarasan telah dipanggil oleh KPKT di Putrajaya. Jawatankuasa Penduduk Taman Permata (PBPTPD) turut dijemput ke mesyuarat yang agak penting ini. Sebelum ini kadangkala ada mesyuarat di mana pihak kami tidak dijemput manakala pihak individu yang kepentingan sempit dijemput tetapi nampaknya masalah ini sudah selesai sekarang dan pihak kerajaan mengetahui siapakah pihak yang benar-benar terlibat dalam perjuangan ini.

Mesyuarat penting tersebut telah diadakan pada 6-3-2014 dipengerusikan oleh Puan Rohani Omar – Timbalan Ketua Pengarah Pembangunan, Jabatan Perumahan Negara. Mesyuarat tersebut turut dihadiri oleh pihak Kementerian kerajaan tempatan, UPEN Selangor, PNSB, Pejabat Daerah, MPS dan Persatuan Taman Permata Dengkil.

Dalam mesyuarat tersebut, mereka menegaskan harga rumah adalah baki apa yang belum dibayar bererti jika bekas pekerja ladang sudahpun menyelesaikan bayaran terdahulu sebanyak RM 20 ribu, maka rumah ini adalaha percuma. Lebih kurang 260 daripada 393 sudahpun menyelesaikan kesemua bayaran tertunggak dan bagi mereka rumah adalah percuma dan bagi selebihnya, mereka kena menjelaskan baki bayaran.   
  
Isu kedua adalah mengenai senarai nama di mana kami diberi kepastian, rumah ini khas untuk bekas pekerja ladang dari 4 ladang dan mereka akan menyemak senarai yang ada pada PNSB. Kami juga menimbulkan isu rumah yang sudah dilelong dalan anggaran 10 rumah dimana mesyuarat memutuskan akan buat satu keputusan kelak. Kami juga cuba mengutarakan senarai 16 rumah bekas pekerja ladang Galloway Madingley yang tercicir semasa pemberian rumah asal dimana mesyuarat memutuskan perkara itu perlu dikaji dan meminta kami berikan senarai.   
  
Namun mesyuarat tersebut memberikan satu tanggungjawab yang amat besar kepada jawatankuasa kami dimana kami diminta untuk mendapatkan surat akur janji persetujuan dari para penduduk flat bahawa mereka setuju berpindah ke rumah teres dan rumah flat pula akan menjadi milik Kerajaan semula. Mereka juga berkata ada pihak yang tidak mahu berpindah dan mereka berkata jika kami kami ada komitmen penduduk 100%, maka boleh diteruskan pembinaan rumah kos rendah.

Permintaan dan komitmen ini agak tinggi. Kami juga sedikit cemas apabila dikatakan memerlukan 100% tetapi kami kemudian diberitahu jika kami mendapat 70% sudah memadai. Maka proses akur janji ini dibuat 2 kali selepas itu. Banyak penerangan dibuat melalui mesyuarat di khemah dan juga melalui suratkhabar.

Pihak Jawatankuasa telah membuat satu lagi proses akur janji di Dewan Dengkil selama tiga hari 27 April 2014, 11/18 Mei 2014. Kami meminta penduduk mengisi satu borang yang bertajuk **MAKLUMBALAS PENDUDUK: PERSETUJUAN UNTUK BERPINDAH.** Mereka yang tandatangani besetuju untuk dua perkara iaitu bersetuju untuk berpindah dari rumah kediaman flats Taman Permata Dengkil ke rumah teres alternatif yang akan dibina oleh Kerajaan di kawasan lot 5375 seluas 30 ekar yang terletak di Ampar Tenang, Mukim Dengkil, Daerah Sepang.dan keduanya bersetuju dengan harga yang ditawarkan iaitu harga asal rumah sedia ada yang ditawarkan kepada kami setelah dipotong bayaran yang sudahpun dijelaskan oleh saya.Kami juga membuat penerangan dengan teliti sebelum penduduk diminta isi.

Namun pihak KPKT tidak setuju dengan akur janji kami dan mereka memberikan satu lagi format baru dimana kita perlu mendapat seorang Pesuruhjaya Sumpah untuk melakukanya dan juga ada syarat tambahan untuk persetujuan melepaskan rumah flat yang sedia ada. Kami juga mendapatkan bantuan ADUN Dengkil, YB Shahrum yang telah hadir ke khemah dan meminta para penduduk untuk menyokong inisiatif jawatankuasa dalam mendapatkan persetujuan penduduk terutamnaya penghuni Melayu. Maka pada 4, 18 dan 25 Januari 2015, kami telah melakukan di Khemah Perjuangan dengan kehadiran Pesuruhanjaya Sumpah. Ia adalah satu kerja yang rumit tetapi dijalankan secara amat profesional dan teratur.

Kami amat berasa lega kerana sambutan yang diterima di luar dugaan kami, kerana 330 orang iaitu 85% peratus setuju dan segelintir kecil iaitu sebanyak 58 orang iaitu 27 orang MIC, 18 orang UMNO dan selebihnya adalah masalah waris yang hanya merupakan 15% yang tidak setuju.

Kesemua mereka yang tidak tandatangan adalah ahli UMNO dan MIC. Kami kecewa dengan kumpulan ini kerana mereka dari dulu hingga sekarang menjadi penghalang kepada perjuangan ini. Ada dikalangan mereka tidak mahu tandatangan kerana sudah pun membuat pengubahsuaian besar dalam rumah mereka walaupun undang-undang menghalang pengubahsuasian dalam rumah flat. Ada diantara mereka juga sebenarnya bukan bekas pekerja ladang dan hanya mendapat rumah flat ini secara pintu belakang.

Kami pada 3hb Mac 2015, menulis surat kepada Perdana Menteri, Adun Dengkil, Datuk Palanivel, Datuk Subramaniam dengan tajuk *Ahli UMNO Dan MIC Sendiri Sengaja Tidak Menandatangani Surat Aku Janji Yang Disediakan Oleh KPKT.* Kami amat berharap pihak YAB/ YB/ Tuan dapat membantu untuk memastikan individu- individu yang enggan membantu supaya menandatangani surat aku janji yang disediakan dengan segera.

Setelah campur tangan, maka kebanyakan Ahli UMNO sudah tandatangan. Maka pada 22hb Mei 2015 kami memberikan satu statistik kepada Kementerian dimana 92% orang sudah setuju manakala yang tidak mahu tandatangan adalah seramai 8% .

Statistik akur janji yang tidak ditandatangani adalah seperti berikut:

|  |  |  |
| --- | --- | --- |
| Penerangan | Bilangan (orang) | % daripada jumlah besar 393 |
| Ahli UMNO | 3 | 0.7% |
| Ahli MIC | 26 | 6.7% |
| Isu pindah milik rumah | 3 | 0.7% |
| Jumlah | 32 | 8.1% |

Pada 27 Julai 2015, Jawatankuasa menerima surat maklumbalas daripada Jabatan KPKT supaya senarai surat akujanji dihantar ke Jabatan Perumahan Negara.

Turut dinyatakan adalah sebarang urusan yang melibatkan flats dirujuk kepada pihak negeri Selangor. Tambahan kepada itu, juga dinyatakan adalah Jabatan Perumahan Negara sedang dalam proses memuktamadkan cadangan pembangunan yang dikemukakan. Oleh yang demikian, kaedah pembinaan dan anggaran jangka masa penyiapan projek akan dapat ditentukan selepas cadangan pembangunan dimuktamadkan.

**MEMUKTAMATKAN PEMBINAAN RUMAH**

Pada 2 April 2015, isu Taman Permata dibahas di Parlimen. Soalan ditanya oleh Mohamed Hanipa Maidin [Sepang] minta KPKT menyatakan:

(a) Apakah status terkini berhubung isu pembinaan rumah baru bagi memindahkan

para penduduk Flat Taman Permata, Dengkil sepertimana yang dijanjikan oleh

pihak kementerian; dan

(b) Berapakah jumlah rumah yang akan dibina oleh kementerian untuk tujuan

pemindahan tersebut.

Menteri KPKT, Datuk Abd. Rahman Dahlan membalas bahawa kementerian pada dasarnya setuju dan komited untuk menyelesaikan isu penempatan semula penduduk-penduduk di flat Taman Permata dan dalam proses untuk menyelesaikan urusan permohonan tanah dengan Kerajaan Negeri Selangor. Beliau turut berkata Kerajaan Negeri Selangor telah pun bersetuju menyediakan 30 ekar tanah di kawasan Ampar Tenang dengan kos RM13 juta yang ditanggung oleh kerajaan negeri. Selain itu, kementerian melalui Jabatan Perumahan Negara telah berbincang dengan wakil penduduk pada Mac 2014 bagi mendapatkan akur janji penduduk. Walau bagaimanapun, sehingga kini proses mendapatkan akur janji ini belum diselesaikan kerana hanya 330 ketua isi rumah sahaja yang menandatangani borang aku janji berkenaan. Setelah isu tanah dan aku janji ini diselesaikan, Kerajaan Persekutuan akan membina sebanyak 400 unit rumah teres satu tingkat di kawasan tersebut seperti yang telah dijanjikan oleh Kerajaan Barisan Nasional. Yang anehnya, Menteri BN meminta wakil rakyat PAS untuk mendapatkan lagi 58 tandatangan padahal mereka semua orang BN.

Mengikut Hansard DUN Selangor pula pada 5 November 2015 di Dewan Undangan Negeri Selangor, Pesuruhjaya Tanah Persekutuan (PTP) telah mengemukakan permohonan tanah kepada Pejabat Tanah Daerah Sepang pada 27 April 2015 dan kertas ringkasan permohonan akan dibawa ke Majlis Mesyuarat Kerajaan Negeri Selangor (MMKN) dalam masa yang terdekat.

Maka kami semakin dekat dengan impian kami tetapi satu isu yang sering ditimbulkan oleh pihak Kerajaan Persekutuan adalah Kerajaan Negeri masih belum memindah tanah maka

Kami terus mendesak Pejabat Menteri Besar Selangor dan Pengarah Pejabat Tanah Selangor bertanyakan samada proses pemindahan dan kelulusan tanah selesai? Kami telah menghantar surat pada 31 Disember 2015 dan 8 Januari 2016. Pada 1 Februari 2016, Jawatankuasa penduduk menerima surat pengesahan kelulusan tanah daripada Pejabat Tanah Sepang.

Maka apabila kami menyambut Sambutan hari ke- 1000 perjuangan dalam khemah pada 8hb Mac 2016 di mana ia dirayakan serentak dengan Hari Wanita Sedunia di tapak khemah. Satu sidang akhbar juga diadakan pada 15 Mac dimana kami sekali lagi mengulangi komitmen Kerajaan Negeri Selangor dan Kerajaan Pusat dalam penyelesaian isu perumahan penduduk flats Taman Permata.

**RUMAH SIAP BINA SISTEM IBS**

Pada 2 September 2016 , satu lagi mesyuarat telah diadakan bersama dengan Timbalan Pengarah Jabatan Perumahan Negara– Datuk Ramlan yang memaklumkan bahawa pihak JPN mempertimbangkan Iris Corporation untuk membina rumah untuk penduduk menggunakan SISTEM IBS. Penduduk diminta melawat projek perumahan yang dibina dengan kaedah yang sama di Merlimau dan Rembau. Beliau berkata polisi kerajaan sekarang adalah bina sistem ini untuk kurangkan pengantungan kepada buruh asing.

Maka kami melawat kawasan Rembau di Negeri Sembilan. Kami juga membawa bersama Sdr Arumugam dan Sdr Selva. Kedua-duanya mempunyai kepakaran dalam bidang pembinaan. Seramai 9 orang AJK juga melawat tapak ini bersama kami. Rumah yang dibina dengan sistem IBS memang nampak cantik tetapi apabila diketuk, terdengar bunyi kosong. Ada dikalangan AJK tidak senang dengan ini, Kami pun mendapat penjelasan dari dua orang pakar kami dimana mereka juga memberikan input mereka.

Pada 11 November 2016, kami telah mengadakan satu mesyuarat dengan Iris Corporation di pejabat mereka di Bukit Jalil. Mereka memberi penjelasan mengenai pembinaan rumah sistem IBS dan kebaikannya. Mereka juga berkata ini adalah cara pembinaan rumah masa depan dan konsep ini telah digunakan di luar negara tetapi di Malaysia masih kurang. Mereka juga menunjukkan dua video mengenai jenis perumahan ini. Kami bertanya banyak soalan dan kami juga dihidangkan dengan makanan. Namun demikian mereka masih tidak menunjukkan design rumah ini.

Kemudian kami tulis surat kepada ~~Surat kepada~~ Jabatan Perumahan Negara : Pohon Temujanji untuk Perbincangan Perkembangan Projek Perumahan Rakyat. Kami menulis dua surat pada 21 Disember 2016 dan 02 Februari 2017.

15 Februari 2017, maklumbalas kepada Permohonan Temujanji Bersama Pihak KPKT diterima di mana pihak KPKT memaklumkan tarikh-tarikh penting dalam projek pembinaan rumah di Ampar Tenang seperti berikut Pecah Tanah pada 16-8-2017, Perumahan Siap 3 tahun (36 bulan) pada September 2020.

Akhirnya apabila Jawatankuasa berjumpa dengan Menteri Datuk Noh Omar, beliau berkata mereka tidak akan bina sistem IBS dan akan buka kepada open tender, Akhirnya Syarikat Getinas Sdn. Bhd. diberikan tender untuk membina 400 rumah bersaiz 700kaki persegi dengan 3 bilik dan 2 bilik air. Juga mempunyai 10 kaki di depan dan 5 kaki di belakang.

**NAJIB PUAT PROGRAM PECAH TANAH**

16 Ogos 2017, lebih kurang seribu orang menyertai program yang amat gilang gemilang itu dibawah khemah putih. Saya telah dijemput oleh JK Penduduk sebagai salah seorang tetamu kehormat. Aneh apabila menjadi tetamu kehormat dalam satu program Barisan Nasional yang dihadiri oleh Perdana Menteri Najib Razak. Kumaran bertanya pelbagai soalan kepada saya - apa baju saya akan pakai dan sebagainya. Rupanya beliau sendiri ditanya pelbagai soalan mengenai kehadiran saya, samaada kami akan membuat sesuatu dan sebagainya. Penganjur utama program juga gelisah akan kehadiran kami.

Pada hari tersebut saya melihat pengawal keselamatan polis berpakaian preman sentiasa berada disekeliling kami mungkin kerana langkah berjaga kerana reputasi kami memandangkan YAB PM berada dalam lingkungkan kurang 3 meter dari tempat kami duduk.

Namun kehadiran kami hanya sekadar menumpang kegembiraan satu perjuangan yang kami laksanakan bersama masyarakat disana. AJK Taman Permata Dengkil(PBPTPD) juga telah memastikan segala acara nanti tidak sekali kali akan meminggirkan AJK, bekas pekerja Ladang dan tetamu udangan AJK.

Semua pihak lain pada hari tersebut cuba tumpang nama seperti MIC yang meletakkan banner sepanjang jalan masuk seolah-olah merekalah yang menyelesaikan masalah. Pada realitinya, merekalah antara faktor mengapa isu ini gagal. Jika mereka berjaya berjuang dan mendapatkan perumahan teres pada masa ladang dijual dulu, isu ini tidak timbul hari ini. Sungguh tanpa malu, mereka cuba mendapat nama atas perjuangan orang lain. Beberapa hari sebelum program pun, mereka masih melobi untuk ‘hijack’ perjuangan ini. Namun demikian, saya kena mengucapkan terima kasih kepada Presiden MIC Datuk Subramaniam dimana beliau telah mengakui bahawa kemenangan perjuangan ini adalah hasil usaha Jawatankuasa Taman Permata Dengkil dan telah menyuruh anak buahnya untuk tidak membuat hal dan beliau sendiri meminta mereka bekerjasama dengan Jawatankuasa ini. Saya juga difahamkan bahawa pihak akhbar Tamil juga telah memaklumkan kepadanya bahawa memang saya dan PSM terlibat langsung dan AJK disana pun sokong PSM.

Sebelum program ini bermula, ada seorang berpakaian BN sedang cuba melatih lebih kurang 5 orang wanita berusia dari ladang ini untuk menghafaz beberapa perenggan ayat. Antaranya Terima kasih PM, Terima Kasih Noh Omar. Terima kasih BN, Terima kasih Datuk Subra dan Malaysia Boleh. Saya lucu melihat gelagat ini apabila orang berusia berasa sukar untuk menghafaz kerana itu bukan bahasa ibunda mereka. Orang itu saya diberitahu adalah seorang Datuk dan ini adalah untuk ambil video yang mungkin akan digunakan semasa kempen PRU nanti. Apabila saya menegur beliau dan bertanya “ini dramakah?”. Dia cakap kita terpaksa buat begini kerana takut, nanti orang lain akan ambil nama. Ini adalah kenyataan yang paling melucukan. Dia sendiri menumpang perjuangan orang lain. Namun saya tidak kisah kerana ini berlaku dalam setiap perjuangan di mana orang ambil kesempatan. Walaupun saya percaya penduduk dari empat ladang ini tahu bagaimana mereka mendapat tanah, siapa yang berjuang bersama dan sebagainya kerana kemenangan mereka tidak jatuh dari langit tetapi hasil pelbagai usaha yang dilakukan.

Dalam ucapan Perdana Menteri pada hari tersebut, ia dilancarkan sebagai Program Perumahan Rakyat (PPR) Ampar Tenang, Dengkil dimana ia akan siap pada tahun 2020 bagi menempatkan 400 keluarga bekas pekerja ladang.

Antara sedutan ucapan Perdana Menteri yang amat bermakna adalah "*Tanpa empat ladang tersebut dan pengorbanan oleh 400 keluarga terlibat, tidak akan wujud Putrajaya seperti yang ada hari ini,*” Beliau turut berkata “*Pembinaan 400 unit rumah teres setingkat itu dijangka siap pada Julai 2019 bagi menggantikan Rumah Kos Rendah Taman Permata, Dengkil yang kini menjadi kediaman kepada bekas pekerja Ladang Perang Besar, Madingly, Galloway dan Sedgely yang berkorban meninggalkan tanah ladang tersebut bagi membuka laluan kepada pembangunan Putrajaya.* Beliau berkata projek ini menelan jumlah sebanyak RM60 juta.

Beliau juga berkata setiap unit itu akan dijual pada harga RM20,000 berbanding kos asal RM150,000 seunit dan “*ini bermakna kerajaan memberi subsidi sebanyak RM130,000 seunit, satu keputusan atau tindakan yang tidak ditandingi mana-mana pihak*," Beliau turut mengumumkan bahawa 216 pekerja ladang yang telah habis bayaran RM20,000 bagi Rumah Kos Rendah Taman Permata yang didiami ketika ini, akan dapat memiliki rumah PPR itu tanpa sebarang bayaran.

Beliau berkata pembinaan PPR itu merupakan manifestasi usaha kerajaan membantu masyarakat dan juga membuktikan kerajaan BN tidak memungkiri janji*."Dalam isu ini, janji dibuat ketika Tun Dr Mahathir Mohamad jadi Perdana Menteri, tetapi saya yang tunaikan sekarang. Mungkin beliau (Dr Mahatir) lupa akan janjinya tetapi kerajaan ini akan kotakan janji.*” Sempat juga Najib cucuk bekas Bossnya Mahathir

*"Dengan terlaksana projek perumahan ini, menandakan berakhirnya perjalanan dan perjuangan, khususnya bagi masyarakat India di sini yang bertungkus lumus sebagai pekerja ladang untuk menyumbang kepada ekonomi negara.*

Dalam teks ucapan beliau juga , satu maklumat yang amat penting adalah rangkap, *“Saya juga dimaklumkan bahawa semasa proses pemindahan pekerja-pekerja daripada 4 ladang tersebut ke Taman Permata Dengkil, terdapat 11 keluarga yang telah tercicir dan tidak mendapat unit rumah di Taman Permata. Jadi, pada hari ini saya sukacita mengumumkan bahawa Kerajaan juga akan membina rumah PPR Ampar Tenang untuk 11 keluarga ini. Saya telah meminta YB Tan Sri Noh Omar supaya KPKT meneliti perkara ini supaya rumah yang mencukupi dapat dibina untuk keperluan semua penduduk yang layak.”*

Dengan ini, maka selesailah tuntutan penuh kita tercapai, kerana akhirnya kami mendesak KPKT untuk membina tambahan rumah. KPKT berkata ia boleh dilakukan jika kita kompromi tanah untuk kuil. Memandangkan ada beberapa kuil baru di Ampar Tenang, kami telah setuju kerana rumah itu memang penting sekali untuk penduduk.

Turut hadir dalam program ini adalah Menteri Kesejahteraan Bandar, Perumahan dan Kerajaan Tempatan, Tan Sri Noh Omar, Presiden MIC, Datuk Seri Dr S Subramaniam, dan begitu banyak ADUN BN, Ketua Bahagian Cawangan UMNO dan MIC.

Bagi saya, memang Najib menggunakan pelancaran ini untuk memancing undi masyarakat India. Saya hanya merasakan ucapan beliau adalah baik tetapi harus juga berteimakasih kepada Kerajaan Negeri kerana memberikan tanah secara percuma untuk pembinaan 400 unit rumah.

Pada hari tersebut Jawatankuasa Taman Permata Dengkil dapat duduk semuka dengan PM untuk makan tengahari di mana peluang yang sama tidak diberikan kepada pemimpim MIC.

Pada hari tersebut juga satu pameran rumah yang bakal dibina juga dipamirkan.

Najib dalam ucapan mengingatkan penduduk, apabila bermimpi mengenai rumah ini, jangan lupa siapa yang memberikan. Saya pasti penduduk 4 ladang ini apabila terjaga dari mimpi, mesti sedar bagaimana mereka berjaya mendapat rumah teres akhirnya setelah menantikan 20 tahun.

**KESUDAHAN ~~RUMUSAN~~**

Kemenangan perjuangan Taman Permata Dengkil adalah satu kemenangan besar apabila kita melihat bahawa hampir 400 keluarga bekas pekerja ladang dari 4 ladang akan memperolehi rumah teres yang boleh dikatakan pada satu harga gila pada zaman ini dan bagi 2/3 penduduk ini adalah rumah percuma.

Kemenangan ini pasti tidak boleh berjaya kalau bukan usaha, masa, pengorbanan Jawatankuasa Penduduk Flats Taman Permata Dengkil (PBPTPD) yang telah memainkan peranan penting dan tanpa putus asa. Anggota JK yang akhirnya berjaya ~~kami~~ hari ini adalah Rajeswary, Veeran, Balaya, Perumal, Thangaraju, Segar, Ramadass, Thanapakiam, Muthiah, Manoharan, Muniandy, Manorama, Keertyvarumman, Kumaran, Mathavi, Saraswathy dan Asaithamby

Kesemuanya telah memainkan peranan penting dalam menjayakan perjuangan ini. Mereka sentiasa mengadakan mesyuarat dan menjalankan kerja dengan baik. Ramadass sebagai Pengerusi sentiasa membawa segala permasalahan dan menjadi antara faktor perpaduan di kalangan AJK. Namun jika ada seorang yang paling fokus dan memberikan segalanya untuk perjuangan ini maka namanya adalah Kumaran sebagai Setiausaha. Walaupun kadangkala menaikan suara dan tidak bertolak ansur tetapi beliau telah memainkan peranan dominan dari segi membuat ‘follow up’ dengan rapi, memastikan dokumen teratur, mengatur mesyuarat dan memastikan hampir kesemua program yang dirancang dapat dilaksanakan secara rapi.   
  
Syabas juga kepada AJK wanita seperti Rajes, Mathavi, Saras, Shanti dan Tanapakiam atas pengorbonan mereka dalam perjuangan ini. Tabik kepada semua AJK kerana berjaya melakukan apa 12 cawangan parti politik gagal melakukan. Semua AJK 17 orang dan Mohan yang telah meninggal dunia, ini adalah kejayaan anda semua.

Turut harus diberi pujian adalah peranan yang dimainkan oleh Penyelaras CDC di mana mereka dari awal hingga akhir sentiasa bersama penduduk dari zaman susah sehingga zaman senang. Komitmen dan perjuangan kelas yang mendalam yang dipikul oleh mereka sentiasa menjadi resepi kemenangan dimana-mana. Penyelaras seperti Kogila, Nalini M dan Thevarajan telah memainkan peranan mereka dengan baik dari segi menyediakan surat, hadir ke mesyuarat dan mendokumen segala-galanya. Mereka juga telah banyak menggunakan masa mereka di Taman Permata untuk memastikan cahaya itu tetap bersinar di hujung terowong.

Selain daripada itu perjuangan ini sukar kerana tiga sebab iaitu kita hendak memindahkan penduduk dari rumah flat yang sudah dibina kepada rumah teres yang belum dibina; kedua, kita berhadapan dengan satu kawasan yang penuh dengan pelbagai parti politik dan pemimpim di mana setiap langkah harus berhati-hati dan ketiga kita terpaksa memastikan kita dapat berkerjasama dengan kedua-dua pihak Kerajaan Persekutuan dan Kerajaan Negeri yang berada dalam gabungan politik yang bertentangan maka kita kena sentiasa pastikan bahawa kita tidak menyinggung perasaan mana-mana pihak.

Kewujudkan pelbagai parti politik dan kumpulan yang pada awalnya mengongkong penduduk di sini akhirnya berjaya dibebaskan apabila penduduk sendiri duduk berbincang melalui mesyuarat dan perjumpaan besar arah tuju perjuangan. Memandangkan ini adalah satu kumpulan yang amat besar maka isu perpaduan memang sesuatu yang sukar tetapi dalam isu ini kita berjaya menyatupadukan lebih 85% penduduk dan ini merupakan satu pencapaian yang tersendiri.

Perjuangan pastinya membawa kejayaan. Dua aktiviti yang menjadi *game changer* dalam isu ini adalah protes 24 jam di pekan Dengkil dan perjuangan berterusan dan berlanjutan di khemah. Kedua-dua tindakan ini berjaya menjadikan isu ini isu nasional dan menyebabkan pelbagai pihak turun membantu termasuk kepimpinan parti Barisan Nasional dan Pakatan Rakyat yang melihat ini sebagai isu yang mempunyai modal politik. Pihak media terutamanya akhbar Tamil dan pemberita Arumugam dan Maniam sentiasa telah memainkan peranan penting dalam memberikan liputan yang luas dan besar dan ini sudah tentu telah berjaya mendapatkan persetujuan bersama.

Terima kasih juga kepada semua pihak di pihak Kerajaan Negeri termasuk Exco Xavier Jeyakumar dan YB Ganapathi Rao. Juga pegawai KPKT yang banyak membantu Encik Fakrul dan Mohd Zain. Juga tidak ketinggalan ADUN BN dan penyelaras DUN PR, juga Ahli Majlis terutamanya Rajalingam, Thiben, Azmi dan Shafie.

Ini adalah satu kemenangan kepada kaum pekerja ladang yang telah bertungkus besar. Najib berkata apakah Putrajaya kalau bukan Ladang Sedgeley, Prang Besar, Galloway dan Madingley. Ya, ini memang betul dan apakah satu kemenangan tanpa perjuangan. Apa yang sepatutnya diselesaikan pada tahun 1999 telah mengambil lagi 20 tahun untuk diselesaikan kerana sikap tidak menghormati kaum pekerja masyarakat pekerja ladang. Beberapa generasi mereka telah mati tanpa alamat. 30 ekar tanah yang kini telah ditukar menjadi rumah mereka akan sentiasa mencatat sejarah sebagai kawasan penempatan semula pekerja ladang yang telah memberi laluan kepada Putrajaya.

Berakhirnya satu lagi kemenangan untuk kaum pekerja ladang dalam abad ke 21 ini. Rumah mereka dalam proses pembinaan. AJK Taman Permata Dengkil kena meneruskan jalan perjuangan yang penuh dengan duri, api, paku ini sehinggalah rumah itu siap dibina. Sehingga itu, Khemah perjuangan akan tetap berdiri megah – simbol perjuangan yang pada 24 February 2018 adalah 1720 hari –perjuangan dalam khemah.

Putrajaya Bandar Mahligai

4 Ladang, 4 generasi

Pupus

Hilang kerja, hilang rumah

Disumbat dalam rumah kotak

Mendap, bocor, Retak

Tenggelam

Kini Bangkit

Generasi Pahlawan

Cukup

Jadi hamba, Jadi alat

Tuntut hutang lama

Rumah teres

Genggam Tangan , Naik khemah,

Naik Semangat, Naik Tuntutan

Ribuan hari khemah ditahan

Kini Tanah ditangan

Rumah dibina

Menanti Tuan

Yang berani Lawan

**Bersama Dalam Perjuangan**

**S.Arutchelvan**

**540pm 19 Februari 2018**